c: text/html

text:
Muradanuro
Muchidzidzo masvomhu, kuradanuka (Exponentiation in English) chiitiko chinonyorwa sezvizvi, bn, chinotora nhamba mbiri, hwaro b ne muradanuri (kana munongedzo) n. Kana n ari nhamba izere uye ari nhamba yakakura kudarika zero, kuradanura kwakafanana nokudzokorora rutsamo. Izvi zvinonyorwa sezvizvi:
zvinoda kunofanana ne kuunga kunova kunodzokorora wedzaniso:
Kurerutsa Mutauro
Zvakakosha kuti pave nekuturikirwa kwemazwi anoshandiswa kuEnglish kuti kutaura kureruke sezvizvi:
- 5th power of 10 tinenge toti pawa rechishanu ra gumi.
- 2 exponent 5 anenge onzi mbiri nomunongedzo shanu.
- b raised to the power n inoturikirwa ichinzi b achisimudzwa nepawa rechi n.
- 10 to the third power inonzi gumi kupawa rechitatu.
Tsika[chinja | edit source]
Mukutaura kwemazuva ose kuradanura zvinoreva kurebesa tambo nenzira yokubhedhenura kana kumononora - (uncoil).

robotstxt: allowed

filter: keep


text:
Nyenyedzi
Muzvidzidzo Zvechadenga, nyenyedzi (star) zvinoreva zviri muchadenga zvinobwinya sokubwinya kunoita zuva. Nyeredzi dzine hujoto hwakakwira zvokuti sebhe irimo inoshanduka kubva pakuva gasi rinopisa kuenda pakuva inonzi plasma kuEnglish. Plasma imhando yomusandu ine mwando unopisa zvakanyanya zvokuti maatomu anoshanduka kuva maayoni.
Zuva pacharo imhando yenyenyedzi uye ndiyo nyenyedzi iri pedyo zvakanyanya neEarth. Kuzuva ndiko kunobva simba zhinji rinosvika kuEarth uye. Zuva rine kubwinya kwakanyanya zvokuti munguva dzemasikati dzimwe nyenyedzi dzinoita sokunge dzisipo tichiona kubwinya kwezuva chete. Nyenyedzi dzinozoonekwa kubwinya kwadzo munguva yemhanheru apo rimwe divi renyika rinenge rafuratira zuva rave murima.


text:
GWERU—
Rimwe remasangano anoshanda akazvimirira rinoti riri kushanda nekanzuru yeguta reGweru muzvirongwa zvekubatsira vana vari kurarama neHIV/AIDS. Izvi zviri kuitirwa mumakirinika ekanzuru senzira yekuedza kusimudzira hutano hwevana ava.
Kazhinji kazhinji kana kuchitaurwa nezvematambudziko akatarisana nevanhu vanorarama neHIV/AIDS panowanzotaurwa chete matambudziko evanhu vakuru kwete evana vadiki vari kuraramawo nedambudziko iri.
Nekuda kwekuona izvi, rimwe sangano rinoshanda rakazvimirira rega reAfricaid, richishanda nebazi rezvehutano mukanzuru yeguta reGweru, rakaparura chirongwa chekuvamba mapoka erutsigiro kuvana vari kurarama neHIV/AIDS.
Mukuru weAfricaid mudunhu reMidlands, VaSimbarashe Munyonho, vanoti chirongwa ichi, icho chinoziikanwa nezita rekuti “Zvandiri”, chinokurudzira vechiki vari kurararama neHIV kuti vapinde muzvirongwa izvi mumakiriniki pavanopiwa mishonga inoderedza hukasha nemarwadzo, kana kuti anti-retroviral drugs.
VaMunyonho vanoti sangano ravo rakaona zvakakosha kuita chirongwa ichi vakanangana nevana vadiki sezvo vachiti vechidiki ava vanogona kutadza kunzwinzwisa zvinodiwa kuti zviitwe nemunhu ari kurararama neHIV, uyewo vanogona kuremerwa nepfungwa nekuda kwerusarura rwunoitika kuvanhu vane HIV.
VaMunyonho vanoti kunyange hazvo vana mukoti vari mumakiriniki ekanzuru vachikwanisa kupa vana ava mishonga, nekuda kwekuwandirwa nebasa, vana mukoti ava havazokwanise kupa vana ava nguva yakawanda yekunzwa mamwe matambudziko avanenge vachisangana nawo.
Africaid yakatanga chirongwa ichi muGweru pakutanga kwegore rino mushure mekunge sangano iri raparura chirongwa ichi muguta reHarare mugore ra2004.
Pari zvino chirongwa ichi chiri kuitwa mumakiriniki maviri anoti Mkoba Polyclinic pamwe chete neMkoba 1 Clinic. Chirongwa ichi chinotarisirwa kutangwawo paMtapa Clinic mwedzi unouya, chichizoitwawo mumakiriniki ose ekanzuru ari manomwe, gore risati rapera.
Studio 7 haina kukwanisa kunzwa kuti paMkoba Polyclinic nepaMkoba 1 pane vana vangani vari kurarama neHIV vari muchirongwa ichi.
Mukoti mukuru mukanzuru yeguta reGweru, Amai Rosemary Mlambo, vanoti kunyange hazvo kanzuru yange yagara ichikurudzira kuti vana vadiki vanorarama nehutachiwana vavewo muzvirongwa izvi, zvange zvisinganyatshoshanda zvakanaka.
Pasi pechirongwa ichi, Africaid inosangana nevana vari kurarama neHIV/AIDS pamakakiriniki ekanzuru kaviri pamwedzi.
Pavanosangana apa vana ava vanoita mitambo yakasiyana-siyana uye vanowanawo mukana wekusanganawo nevamwe vanhu vakasiyana-siyana vanoshanda pamwe chete nesangano reafricaid.
Africaid inoti shuviro yavo ndeyekuti vasvitse chirongwa ichi kumaruwa ari mudunhu reMidlands.


text:
Sadza
Sadza ndicho chikafu chikuru muZimbabwe chinobva muchibage chakagaiwa chotipa hupfu uhwo hunozobikiswa sadza racho. Sadza rinogona kubikwa nehupfu hwezviyo. Kana rabikwa kudai rinenge ravakunzi sadza rezviyo. Rimwe izwi rinoreva sadza asizve richitaridza kukosha kwesadza muupenyu hweVaShona nderinoti jenamuponesi.
- Anodya sadza anonokora musuva osvinyanga musuva uya, oseva muusavi kwave kuzokabira mukanwa. Kusvinyanga zvinoreva kuumba sadza muchanza uchidzvanya kuita kabhora kadoko kanokabirika mukanwa. Sadza rapakurwa mundiro rinonzi mukonde wesadza; kana razonyanya kukura ronzi zimukonde kana kuti gonde resadza. Iro izwi rokuti Negonde rikazova zita remhuri uye chidawo chedzinza muZimbabwe.
Contents
Midziyo Nezvinhu Zvinoshandiswa Kubika Sadza[chinja | edit source]
Zvidyiwa Zvinodiwa Pakubika Sadza[chinja | edit source]
- Hupfu hwechibage kana kuti hwezviyo
- Mvura inoenderana nehuwandu hwesadza rinodiwa pakudya
- Usavi: nyama, madomasi, nemurivo
- Zvekurunga usavi: munyu
Mabikirwo eSadza Rechibage[chinja | edit source]
Chekutanga kukwatisa mvura mupoto yesadza kana yakwata unoisa hupfu hwakafanira mukomichi kana mundiro wosanganisa nemvura yakatonhora wokurunga.Wadaro unozvidira mupoto yesadza wokurunga nemugoti kusvikira zvakwata.Kana zvakwata unombozvisiya kwechinguva zviri pamoto.Wadaro unotora hupfu hwako uchiisa mupoto yesadza uchibika nemugoti kusvikira hupfu hwako hwanyatsobatana.Wadaro unotora mugoti womona uchiitira kuti sadza risave nemapundu.Unogona kumborisiya kwechinguva kuti rinyatsoyibva.Wapedza kudaro unotora mugoti womona wochipakurira vanhu .
Mabikirwo eSadza Rezviyo[chinja | edit source]
Mabikiro eSadza Emazuvano[chinja | edit source]
Nhepfenyuro yedzimudzangara yeZBC yaimbova nechirongwa chaikurudzira vateereri kuti vatumire zvinyogwa zvinodunzira mabikiro esadza emazuvano.
Imwe nzira yakabuda pachirongwa ichi ndeyekuti apo sadza richikwata, mubiki anobva aisa cheese yakaitwa mafufu. Mubiki anobva akodzonga kuti cheese inyungudike yobva yavhenga nesadza rinokwata. Mushure mekuita izvi, mubiki anobva abika sadza semabikiro atinongoriita anozivikanwa nemubiki wese. Sadza rinobuda apa rinonaka chaizvo!
Zvivakamuviri Zvinowanikwa Musadza[chinja | edit source]
- Zvipasimba (energy)
- Shuga (carbohydrates)
- Mafuta (fats)
- Zvivakanyama (Protein)
- Imvu rinodiwa kuvaka muviri (dietary minerals):
- Zvivakamakodo (Calcium),
- Simbi inowedzera ropa (zviparopa) (iron)
Tsika[chinja | edit source]
- Nhamo yemumwe hairegererwi sadza.


text:
Free Roman Catholic Shona Song MP4 Video Download
Zimbabwe Catholic Shona Songs - Mangwanani Namanheru.avi
Gweru 2011 Singing Course.
Zimbabwe Roman Catholic Shona Song - Hake Uyo Akatsungarara
Zimbabwe Catholic Shona Song - Ndakafara Ndakafara.
I really love this song.
Zimbabwe Roman Catholic Shona Song - Mwari Ngaarumbidzwe Kudenga
Well, what can I say, you know what memories this brings. I am loving it.
Zimbabwe Catholic Shona Songs - Fudza Hwai Dzangu.mp4
Zimbabwe Roman Catholic Shona Song Gamuchirai Mambo.wmv
Zimbabwe Catholic shona song.
Zimbabwe Roman Catholic Shona Song Ngatirumbidzei Mwari Zita Rake Sande
ZIMBABWE SHONA CATHOLIC SONG.
Zimbabwe Roman Catholic Shona Song - Mwari Ndinzwirei Nyasha
Zimbabwe Roman Catholic Shona Song - Mwari Baba Ndirimutadzi
Zimbabwe Catholic Shona Songs - Mwari Nyakugara Narini
St. Anne's Congress 2013 - Empandeni Mission.
Zimbabwe Catholic Shona Songs - Handigoni Kukutendai Zvakakwana With Lyrics.wmv
Handigoni Kukutendai Zvakakwana C. Teguru Dzimbo DzeKirike Katorike - 98 Zimbabwe Catholic Community.
Zimbabwe Roman Catholic Shona Song - Mwari Ndakakutadzirai
Zimbabwe Roman Catholic Shona Song - Mutambirei Mumusha Wenyu Mutsvene
This song is dedicated to all our Late loved ones, Parents, Brothers, Sisters, Spouses, Priests, Popes, Archbishops, Bishops, Friends, Aunties, Nieces, Cousi...
Zimbabwe Roman Catholic Shona Song Ndicharamba Ndichifara
Zimbabwe Roman Catholic shona song.
Zimbabwe Roman Catholic Shona Song - Mambo Yeukai
Mambo yeukai hama dzedu dzakatitangira kufa, dzichirikuripira matadzo adzo mupurgatory.
Zimbabwe Roman Catholic Shona Song - Zvikomborero
Zimbabwe Roman Catholic Shona Song Muwani Wauya.wmv
Zimbabwe Catholic shona song.
Zimbabwe Roman Catholic Shona Song - Tinoteterera
Zarurirai denga mwana wenyu uyo.
Zimbabwe Roman Catholic Shona Song - Mwari Baba Nditungamirireiwo
Zimbabwe Roman Catholic Shona Song Tinokurumbidzai Mambo


text:
Tsuro
Tsuro (rabbit in English) imhuka inowanikwa musango uye inopfuyiwa pamusha. Tsuro iri pamupanda wemhuka dzinoyamwisa. Mhuka iyi inowanikwa Pasirose iyine mhando dzakasiyana-siyana. Kamwana ketsuro kanonzi kanhowa.
Magariro[chinja | edit source]
Tsuro dzinowanikwa munzvimbo dzinoti, mapani; masango; matoro. Tsuro dzigadzira nzvimbo pasi pemakwenzi kana kuchera mwena yadzo. Vanamazvikokota vanoti tsuro zhinji dzinowanikwa kuNorth America. Tsuro dzinowanikwayo kuchamhembe kweEurope; kuchamhembe kwakadziva kumabvazuva kweAsia; Sumatra; Japan neAfrica.
Chimiro cheTsuro[chinja | edit source]
Tsuro dzine nzeve dzakareba kuita 10cm idzi dzinobatsira kunzva kana zvikara zvouya. Makumbo eshure ndiwo ane simba rakanyanya uye ndiwo anoshanda pakukwakuka kunoita tsuro pakusvekuta nepakumhanya. Makumbo emberi ane zvigunwe zvishanu, nechimwe chiri pamusoro zvishoma.
Tsuro inoreba kuita 20-50cm kubva kumusoro kusvika kubesu, ichiita huremu hunosvika 0.4-2kg.
Tsika[chinja | edit source]
Ana ambuya nanasekuru vanotaura ngano zhinji dzana tsuro nagudo; tsuro inonyanya kutaridzwa sekamhuka kadiki kakachenjera gudo riri mhuka hombe isina kungwara.
- Ukaona tsuro yamisa nzeve, yonyera nhanga dzokutiza.
.
- Tsuro yakabuda mumakwenzi ndokuti pachena gangara: the hare left the bushes and appeared in the open.


text:
Sambamba
Muchidzidzo chePimanyika, sambamba (parallel) izwi rinotsangangudza mitsetse miviri yakati twasa yakataramukana nhambwe dzakaenzana panzvimbo dzose kana nhambwe ichipimwa pakati pemitsetse iyi. Apa nhambwe inofanirwa kunge iri kupimwa kuchitevedzwa mitsetse wechitatu unocheka mitsetse miviri yokutanga. Mutsetse wechitatu unofanirwa kunge uchicheka miviri iyi pamukwava une gonyo rakaenzana panzvimbo dzose. Muenzaniso wemitsetse wakati sambamba isimbi mbiri dzenjanji nokuti dzinofamba dzakayererana asi dzisingapesane.
Vamwe vatauri vanoti kuyambikana.


text:
Gweru
Gweru (yainzi Gwelo kusvika 1982) iguta riri pakati peZimbabwe riri pamuyeramwaka nemuyeranhambo 19°25′S 29°50′E / 19.417°S 29.833°E. Gweru ine vagari 146,073 (2009), zvoreva kuti ndiro guta rechitatu pahugari hwevanhu muZimbabwe. Gweru ndiro gutaguru reProvince yeMidlands. Gweru yakavambwa mugore 1894 naDr. Leander Starr Jameson. Bhanga rekutanga rakavhurwa 1896, Stock Exchange yakaveko 1898. Njanji yakasvika mugore 1902. Gweru yakava Municipality muna 1914, yakava guta muna 1971. Zita rakasandurwa kuti inzi Gweri mugore 1982.
MuGweru ndimo mune Thornhill Air Base, Zimbabwe Military Museum neAntelope Game Park. Rusvingo rweNalatale nerwe Danangombe zviri pedyo neGweru, nzvimbo idzi dzinozivikanwa nekuvakwa kwezvidziro zvine matombo akarongwa zvinoyevedza uye nemidziyo yakasiyiwa yemaPortuguese.
Mugore ra1928 mugari weGweru ainzi Mai Jean Boggie wakavakisa nharire yeBoggie Clock Tower senzira yekurangarira murume wake akanga ashaya. Nharire iyi iriko nanhasi yava chishongo chinozivikanwa chinoonekwa muGweru.
Hushangazhi[chinja | edit source]
Hushangazhi uri muGweru unosanganisira Zimbabwe Alloys, Bata Shoe Company (yakavambwa muna 1939) ne Anchor Yeast inova yega kambani inogadzira yeast muZimbabwe. Guta reGweru riri munzvimbo yakanakisa kwazvo kuchengeta mombe: kurma kunoitwa munharaunda yeguta kunotevera hushangazhi hwemombe (zvese hwemombe nemukaka). Cold Storage Commission ine nzvimbo yekuuraya mombe muGweru. Maruva anorimwawo munharaunda yeguta kuti atengeswe kudzimwe nyika.
Hugari[chinja | edit source]
Zvinofungwa kuti muGweru munova nevanhu 300,000 vanogaramo asi vanokwanisa kupfurikidza nhamba iyi sezvo vanhu vazhinji muZimbabwe vanochengeta umwe musha kumaruzevha. Nekuti inogara pakati pematunhu emaShona nemaNdevere, vanhu vakawanda muGweru vanogona kutaura zvese chiShona ne chiNdevere asi chiShona chinotaurwa nevazhinji kwozoita 30% yehugari inotaura chiNdevere.
Dzidzo[chinja | edit source]
Sisitemu yedzidzo yepuraimari nesekondari haina kushandirwa zvakanyanya mumakore apfura. Zvikoro muGweru zvinotevedza sisitemu yedzidzo yemaBhuritishi senyika yese. Vadzidzi vanopedza makore manomwe varikupuraimari nemana (O'level) kana matanhatu (A'level) varikusekondari zvichitemba nekuti vanoda kudzidzo yakaita sei.


text:
Ruzivo pamusoro pekusikva ruripo zvichibudikidza nezvidzidzo zvezvisikwa
navanhu, dzidzo yematombo, dzidzo yezvaivapo kare,
dzidzo yezvenyeredzi nemwedzi, dzidzo yekushanduka kwemunhu achitanga kuvepo,
dzizdo yezveunyanzvi yekuvaka nekufinga, Adam naEve, Ark yaNoah, bintu reEden,
nezvenoroondo yenyika.
Kutanga kwevhangeri raJesu Kristu, Mwanakomana waMwari
Mifananidzo yemuBhaibheri - 220 yakaitwa naDoré
Mifananidzo yemuBhaibheri - 250 mifananidzo
Chinyorwa (muchirungu): nezvema Dinosaurs
Chinyorwa (muchirungu): nezveFurira mudenga
Chinyorwa (muchirungu): nezve Zvipempenene
Chinyorwa (muchirungu): nezve Zviremwaremwa
-- Zvimwe zvinyora muchirungu PANO --


text:
Imba
Imba kana mhatso (house) chivakwa chinogara vanhu pavanobikira, kudyira nokurara. Imba dzinokiwa nezvidhinha, mapango marata, huswa nezvimwewo zvinoshandiswa kuvaka madziro nekupfirira denga remba.
MuAfrica vazhinji vanovaka chidziro chemba nezvidhinha vachizopfirira denga racho nehuswa kana marata.
Kunyika dziri kuEurope neNorth America vanovaka dzimba dzemapuranga dzinova dzinodziya pane dzezvidhinha kunyika dzeko dzinotonhora. MuAfrica mapuranga anonyanya kushandiswa kuturika denga remba.
Dzimba dzinopatsanurwa nezvidziro mukati kuita Rhumu, Mupanda kana kuti Kamuri dzinoshandiswa zvakasiyana.
Katungu kana chitsora zvinoreva musha uri kwawo wega kusina vamwe - isolated dwelling place.
Kamuri dzemba[chinja | edit source]
Marindo (bedroom) zvinoreva imba yokurarira.


text:
Genesisi
Kusikwa kwazvose 1.1 Pakutanga Mwari akasika denga nenyika.2Nyika yakanga isina kugadzirwa ,isina chinhu ,rima rakanga riripo pamsoro pemvura yakadzika ; Mweya waMwari wakanga achigara pamusoro pemvura. 3 Mwari akati chiedza ngachivepo ,chiedza chikavapo .4 Mwari akavona chiedza ,kuti chakanaka;Mwari akaparadzanisa chiedza nerima .5 Mwari akatumidza chiedza akati Masikati,nerima akaritumidza ,akati Vusiku.Madeko akavapo namangwanani akavapo ,zuva rimwe.6 Mwari akati: Nzvimbo ngaivepo pakati pemvura kuti iparadzane mvura nemvura.7 Mwari akaita nzvimbo akaparadzanisa mvura yakanga iri pasi penzvimbo nemvura yakanga iri pamusoro penzvimbo;zvikaita saizvozvo .8 Mwari akatumidza nzvimbo akati denga.Madeko akavapo namangwanani akavapo zuva repiri. 9 Mwari akati mvura iri pasi pedenga ngaivungane pamwe chete ,kuti pasi pakawoma pavonekwe; zvikaita saizvozvo.10 Mwari akatumidza pasi pakawoma akati Nyika; nemvura yakavungana akaitumidza akati Makungwa ; Mwari akavona kuti zvakanaka .11 Mwari akati: nyika ngaimerese vuswa nemirivo inobereka mbeu ,nemiti inobereka michero inamarudzi ayo ,mbeu dzayo dziri mukati mayo ,panyika,zvikaitika saizvozvo.12 Nyika ikameresa vuswa nemuriwo inobereka michero ,mbeu dzayo dziri mukati mayo,inamarudzi ayo; Mwari akavo-a kuti zvakanaka .13 Madeko akavapo namangwanani akavapo zuva retatu.14 Mwari akati : Chiedza ngaivepo panzvimbo yedenga ,kuti zviparadzanise masikati novusiku; kuti zvive zviratidzo nenguva,nemazuva,nemakore;15 ngapawe nechiedza pazvimbo yedenga kuti zvivhenekere panyika;zvikaita saizvozvo .16 Mwari akaita zviedza zvikuru zviviri ; chiedza chikuru kuti chibate vushe masikati nechiedza ciduku kuti chibate vushe vusiku nenyeredzi vo.


text:
WASHINGTON— Hapana kuwirirana kuripo muhurumende yemubatanidzwa pamusoro pebasa rekunyora bumbiro idzva renyika.
Izvi zvakabuda zvakare mumusangano wekomiti yevanhu vanomwe ine makurukota pamwe neparamende yakaumbwa kuti ipedzise nyaya yekunyora bumbiro remutemo iyo yasangana zvakare muHarare neChina.
Vane ruzivo nezviri kuitika ava vanoti misariridzwa iri kunetsa yave kuiswa mugwaro richaendesa kuvatungamiri vemapato aya pamwe nekuSADC svondo rinouya.
Zvinonzi pane zvinhu zvitanhatu zvasaririra izvo zvava kupa kuti zvinhu zvirambe kupera. Izvi zvose zviri kudiwa neZanu-PF.
Bato iri rinoti harisi kuda kuti mamwe masimba aendeswe kumatunhu, rinoda kuti vechidiki vose vamainkidzwe nemutemo kuenda kuNational Youth Service, rinoti harisi kuda makomisheni maviri kuti ange ari mubumbiro renyaya dzekuregererana uye komisheni inoongorora nyaya yeminda.
Bato iri riri kurambawo nyaya yekuvandudza masimba ematare uye emuchuchuchusi mukuru wehurumende.
Gurukota rezvebumbiro nemabasa eparamende, VaEric Matinenga, vanoti vachasangana zvakare neMuvhuro kuti vayedze kupedzisa misariridzwa.
Gweta rinoshanda neZimbabwe Lawyers for Human Rights, VaJeremiah Bamu, vanoti Zanu-PF iri kuda kuti zvebumbiro idzva zvisabudirire yoita sarudzo nebumbiro rakare.


text:
HARARE—
Masangano anorwira kodzero dzevanhu anoti gakava riri muhurumende yemubatanidzwa riri kutadzisa kuvandudzwa kwezvinhu zvakawanda sarudzo dzisati dzaitwa.
Masangano aya anotiwo izvi zvikarambo zvakadaro, munyika muchatadza kuitwa sarudzo dzakachena, izvo zvinozokonzera kuti paumbwe zvakare imwe hurumende yemubatanidzwa.
Izvi zvabuda mugwaro raparurwa neChina nemasangano anoti Federation for Human Rights (FIDH), World Organisation Against Torture, neZimbabwe Human Rights Association, kana kuti ZimRights.
Gwaro iri, iro rinonzi, “Zimbabwe: Ongoing Risks for Human Rights Defenders in the Context of Political Deadlock and Pre-electoral Period
,” rinoti kutyorwa kwekodzero dzevanhu kuri kuenderera mberi uye hapana tarisiro yekuti izvi zvinogona kupera sarudzo dzisati dzaitwa.
Mutungamiri wenyika, VaRobert Mugabe, mutungamiri wehurumende, VaMorgan Tsvangirai, mutevedzeri wemutungamiri wehurumende, VaArthur Mutambara, pamwe negurukota rezvemaindasitiri, VaWelshman Ncube, havasi kuwirirana pamafambisirwo ezvinhu muhurumende.
Ukuwo VaMugabe vari kuramba kuvandudza zvinhu zvakatarwa kuti zvivandudzwe nechibvumirano cheGlobal Political Agreement.
Vaimbove mutongi wematare epamusoro kuSwaziland neBotswana, VaThomas Masuku, ndemumwe wevatatu vakanyora gwaro iri.
VaMasuku vanoti kana pakasave nehwaro hunoita kuti munyika muve nesarudzo dzakachena, pachaita zvakare imwe hurumende yemubatanidzwa.
VaMasuku vatiwo gwaro rebumbiro idzva reCOPAC rakanaka chose. Asi vati havasi kufara nemaitiro emamwe mapazi ehurumende zvikuru sei ezvechiuto, mapurisa nevasori awo vavati havakoshesi kodzero dzeveruzhinji nevanorwira kodzero dzevanhu.
Vatiwo hurumende iri kuomesa musoro nekuramba kuteedza zvisungo zvekodzero dzevanhu zvayakasaina zvakaita seAfrican Charter on Human and People’s Rights neCovenant on Civil and Political Rights.
Zimbabwe iri kurambawo kushandura kana kubvisa mitemo yakaita seAccess to Information and Protection of Privacy Act nePublic Order and Security Act iyo inotadzisa vanhu kuve nekodzero dzavo dzose.
Mukuru weCrisis in Zimbabwe Coalition, VaMacdonald Lewanika, vati gwaro raparurwa iri rakanaka chose uye vacharishandisa sehumbowo apo vachange vari kutaura nezvedambudziko remuZimbabwe kune vamwe vavo nehurumende dzemuSouthern African Development Community.
Vamwe vevakanyora gwaro iri, ndiVaArnold Tsunga, gweta uye mutevedzeri wemutungamiri we FIDH, zvakare vari mukuru we Africa Regional Programme of the International Jurists naAmai Berita Kopolo vanove nhengo yeCentre for Human Rights kuPretoria University kuSouth Africa.
Zvichakadai, mukuru weZimRights, VaOkay Machisa, vazivisa kuti kutanga gore rino, sangano ravo richange rave kupa mubayiro gore rega rega kune avo vanorwira kodzero dzevanhu kubva mumatunhu ese munyika.
VaMachisa vati vanhu ava vachatambidzwa mubairo yavo pamhemberero dzekucherechedza zuva rekodzero dzevanhu pasi rose, reInternational Human Rights Day.
VaLewanika vatiwo zviri kuitwa neZimRights izvi zvichasimudzira kodzero dzevanhu munyika.


text:
HARARE—
Hurumende yeAustralia yapa sangano re UNICEF mari inoita mamiriyoni makumi matatu emadhora iyo ichashandiswa neZimbabwe mukuwaniswa kwemvura nehutsanana mumadhorobha madiki gumi nemana.
Vachitaura pakusvitswa kwaitwa mari iyi kuhurumende ye Zimbabwe mumiriri weAustralia Agency for International Development, Amai Margaret Mckinnon, vati hurumende yavo yakazvipira mukubatsira Zimbabwe muzvirongwa zvinoyamura veruzhinji.
Gurukota rinowona nezvemvura, Va Samuel Sipepa Nkomo, vatiwo mari yavapihwa iyi pasi pechirongwa chiri kudaidzwa kuti Small Towns Water, Sanitation and Hygiene Program
, kana kuti WASH, ichashanda zvakawomarara mukurwisana nezvirwere zvinokonzerwa nekushayikwa kwemvura yakachena zvakaita sekorera ne typhoid.
Gurukota rezvematunhu, VaIgnatious Chombo, vatiwo vafara zvikuru kuti Australia yavapa mari iyi uye vati bazi ravo richashanda zvakasimba kuti makanzuru ose apihwa mari iyi achaishandisa zvine mwero kuti abatsire veruzhinji.
Vakafanobata chigaro chemumiriri weUNICEF muZimbabwe, Va Gianni Murzi, vatiwo kupihwa kwaitwa Zimbabwe mari iyi kuchabatsira nyika kuti izadzise zviga zvakatarwa ne United Nations kuti zvinge zvaitwa munyaya dzezvehutano kana kuti Millenium Development Goals.
Vachipindura mibvunzo yevatori venhau yekuti sei nyika dzekunze pamwe nemasangano anobatsira achiramba achiisa mari muhomwe yemasangano akaita seUNICEF asingape mari iyi kuhurumende, VaNkomo vati Zimbabwe ichiri pasi pezvirango nokudaro nyika dzinodyidzana neZimbabwe dzakati dzinongokwanisa kupa nyika mari kubudikidza nemasangano aya chete kusvikira zvirango izvi zvabviswa.
Madhorobha madiki achapihwa mari anoti Bindura, Chipinge, Chiredzi, Chivhu, Gokwe, Gwanda, Hwange, Karoi, Mutoko, Mvurwi, Plumtree, Rusape, Shurugwi neZvishavane.
Australia inoti ichange ichiburitsa mamiroyoni gumi pagore kwemakore matatu achange achigovanwa nemadhorobha aya uye mari iyi ichashandiswa mukusimudzirwa kwenyaya dzemvura pamwe nehutano zvikuru mukurwisana nekuputika kwepombi dzinofambisa tsvina yemuzvimbuzi mumadhorobha aya.


text:
Madziya
Muchidzidzo fundoyetsimba, madziya (heat kuEnglish) zvinoreva mhando yesimba rinoyerera pakati pezviro zviviri zvine hujoto hwakasiyana.
Madziya anoyerera kubva panzvimbo ine hujoto huri hukuru kuenda kune ine hujoto hudiki. Sokuti madziya anoyerera kubva panzvimbo ine hujoto hwe 100o kuenda kunzvimbo ine hujoto hwe 40o.
Madziya anopimwa nechiyero chinonzi Joule chinove chimwechete chinoshandiswa kupima dzimwe mhando dzesimba.
Tsika[chinja | edit source]
Kana nzvimbo ine kudziya kwakanyanya inonzi ine mbirira kana kuti chifundi.
- Ndatadza kupinda mumba nokuti mune mbirira.
- Akatadziswa kufema nembirira yesora raitsva.
- Isa mvura pachoto ibve chivhutira - apa kureva - put the water on the fire to take the chill out of it.


text:
Wednesday, May 03, 2006
Friday, October 21, 2005
Mugabe odya romujeri......
Vakuru vanoti kubaya tange hama kuti vatorwa vakutye.Leo Mugabe ,nhengo inomirira Makonde muparamende uye ari muzukuru wemutangamiri wenyika nyakumbotungamira bato rezvemutambo wenhabvu ZIFA pasina budiriro wakasungwa svondo rino nemhosva yokutengesa zviuru zvinopfuura zviuru makumi matatu zvenatani efurawu kunze kwenyika.Iyi imhosva huru muZimbabwe.Asizve huku hainzi ingadya mazayi ayo,mushure mekunge mutungamiri wenyika Robert Mugabe vanova sekuru vake vapindirira uye kutuka minisita Kembo Mohadi unovona nezvemapurisa nokudzivirirwa kwenyika, hapana kutora muswere iye Leo nomukadzi wake vapiwa bhero auti kuti vatongwe vari kunze.Innocent Matibiri unova umwe mukuru wemapurisa muzimbabwe akandomutora muchitokisi muchivande."Izvi zvinozikanwa kuti ibabsa ramugabe.Vavengi vake chete ndivo vanovharigwa mutorongo kwete vehama sezvaanotaura, unofunga kuti vanaKangai vangadai vasimo muchikurubi nhasi iwe?,Chiyangwa angadai asirimo iwe?Hona zvakaitwa Kuruneri naMakamba"Vakadaro VaMawema, mukuru wa mushakabvu Michael Mawema, vagere muengland
Wednesday, October 19, 2005
Apedza vakadzi nemubobobo muEngland
Mumwe murume angogara mumusha uri pedo neweLuton makare muEngland zita rake rapiwandiGwanzura wanzi washupa nemuti wekuvata navakadzi vasingazvizivi.
Muti uyu unonzi vakadzi vanongorota kana kuzomuka nguvo dzomukati dzakatota vaiswa nomushinda uyu vasingazivi kana kuti pasina tarisiso.
Mashoko azobuda pane imwe agency yebasa kunonzi kwaJeff, kunzonzi vakadzi vanongotaurirana kuti vanorota munhu uyu achivabata kana kuti vari pabonde vose.Kana murume arimo mumba unonzi anovata hope dzechipembere mukadzi ovatwa asina chaananoziva."Imi baba ava vanototyisa chokwadi, ugoona mukadzi wavo ngaanake!", akadaro Emilia umwe vevasikana vagere mumusha umu.Gwanzura unonzi unosevenza kune imwe imba yevakwegura uye une mbiri yokusada kusiya mabhurukwa avakadzi akachena.Vanhu vaiti miti iyi haisviki mhiri kwemakungwa inosara munyanza asi chatova chishamiso zvokuti muLuton imomo makare matova nezhikwangwari padzimba zvakanzi "Huyayi muzobatsirwa nen'anga yekuchipinge, vane matambudziko emavisa,mashift, kusaroorwa choro wakamborambwa uye kuuchika".Izvi zviri mumusha we Dunstable uye nzira nomusha wacho tinazvo.
Tuesday, October 18, 2005
Mugabe worashazve muromo
VaMugabe , mutungamiri weZimbabwe akamboremekedzwa pasi rino rose kwemakore ane ane chitsama uyo ava muvengi weruzhinji kunyangwe zvikiti zvake vatanga zvokugwauta zvisina maturo.Achitaura ari kuItaly,Rome kunova mumusha wakachena usiri wekuitira mahumbwe unoti mutungamiri weHingirandi ne Amereka Blair na Bush vachitevedzana, havana kusiyana nanyakuzvida mushakabvu Adolf Hitler mugerimani wakaita mukurumbira nokuponda uye kuda kutonga navakadzi vevamwe.
Pamusangano uyu wemubatanidzwa wenyika dzapasi rose ,UN wezvechikafu,FAO wechmakumi matanhatu pavaipa mutauro wavo vakaerekena sokuziva kwenyu kuita kowashaya vowanikwa votsvaka vuta nomugate ndokungobvujuka vaposhera mashoko kuvaviri ava.Sezvo uri mugariro musoro weshuro kushaya nyanga, zvakanga zvakatarisirwa kuti zvichaitika asi pane kuti vachitsvaka ushamwari nenyika dzinopa rubatsiro, vanoruma gumwe rinovapa kudya."Izvi raBush kana raBlair haritauri kuti ndiyani achatonga Zimbabwe,Iran,Iraq,Asia kana Venezuela", akadaro Mugabe.Vazhinji vakaomera vakasvika pakuda kubvarura handawe nokutamba papedza kutaurwa kweizvi.
Rimwe bato rematongerwo enyika ranyuka
Hapana mazuva akawanda apo waimbova mutungamiri wezvekubuditswa kwemashoko va Jona Moyo vati vanourongwa hwekuumba bato rezvematongerwo enyika United People's Movement kupera kwegore rino.Nhasi rimwe bato rinozviti Democratic Party reZimbabwe raumbwa navanhu vasati vazikanwa kuruzhunji asi bepa rino rinezvinotaridza kuti vachava vatungamiri bebato iri ndivanani uye vachaumba seyi zvigaro.Mutauriri webato iri raumbwa nevari kunze kwenyika (zita rake tinaro)anoti iye vane hwaro hunounza pundutso pamamiriro akaita zvinhu muZimbabwe.Bato iri rinoti vanhu vakabatana muzimbabwe pamwe navo vachaita kuti upfumi hwenyika hwava kumawere hudzoke kuvhanhu uye vanoti ivo vanotsigira kusapinda musarudzo dzenyika kana pasina sangano resi rose rinonoongorora sarudzo muzimbabwe. http://www.dpzimbabwe.org/, http://www.zimbabwedemocraticparty.org/ ndiwo musasa unowanikwa zvizhinji nezve batodzwa iri.Hanzi musashora mbodza neinozvimbira, ngatitarisei mberi tione kunowira tsvimbo nedohwe.
Sunday, October 16, 2005
Vapoteri veZimbabwe muUK vayamurwa namudzviti
Mutongo wakapiwa nerimwe dare muHingirandi maererano nevapoteri watambirwa nemaoko maviri nemhomho yeZimbabwe iri munyikwa iyi.Mutongo wakaitwa padare reThe Asylum and Immigration Tribunal rakati hakuna uchadzorerwa kwakare kuZimbabwe nokuti pane kutya kokuti vanhu vangavurawa kana kusungwa nehurumende yemurume usina mwoyo Robert Gabriel Matibiri-Karigamombe Mugabe.Nguva yepfuura vana veZimbabwe vagere munyika iyi vakatsutsumwa vachiramba kudya nokuti vaitya kudzorerwa kumusha nenhau dzezvematongerwo enyika.Panonzi vanhu vanopfuura zviuru gumi nezviviri vakatsvaka upoteri kubva gore ra2002 na 2004.Home Office unova musha mukuru unovona nezvokugara kwavanhu muHingirandi inotsutsumwa zvikuru nomutongo uyu sokuti vari kunzi zviri kuvadzorera shure pakuita basa rokudzorera vagere munyika zviri kunze kwemutemo.Vazhinji vevanhu ava vanofungidzirwa kuti vanoreva nhema kuti vanoda kugurwa musoro muZimbabwe , vachihwanda nomumwe kuti ndevebato rinopikisa reMDC.Chakanga vanhu mate mukanwa ndechokuti vamwe ava havazivi mutungamiri webato iri kana kuti mavara aro anomirireyi.
Zvichakadaro musikana waita mukurumbira Makosi Musambasi nenyaya yokuita unzenza muduhwino paterevhizheni notumwe twakadaro pachironga"Big Brother " uchaziva kuti unodzokera here kuZimbabwe kana kuti achagara muno musi wa20 iwo mwedzi uno.Mhosva yake ndeyokuti wakasiya basa raimupa mvumo yokushanda muno roukoti achienda kune rekufadza nyama nemweya."Kana akadzorerwa kumusha chingava chishamiso nokuti uyu musikana munhu unozvishandira hake pasina kunetsa mhunu kunze kwekurasa hunhu hwake", vakadaro vaSteve Ndebele vagara muLeeds kwemakore makumi maviri zviri kunze kwemutemo.
Friday, October 14, 2005
Vana vopanduka nechipfambi mu England
Pasi chigare vakuru vaiti wakafa nababa kunge kurima, vamwe vachiti vomwa semadzibaba avo asi ikozvino kwanzi vohura semadzimai avo.Iyi ndiyo nyaya iri kubuda nekuHingirandi kwadai kuperera mazana nemazana avanhu.Misha mizhinji yaparara nokuda kweupfambi huri kuitika kunyika iyi.Hapasisina chinonzi chichaera kumwana weZimbabwe kubva kupwere kusvika kuchembere inongova bata-wabata nokuti hapana unonzi unoda kusarira shure semuswe.Nzvimbo dzakaita seLuton kunotori nechipfambi chiya chokumaavhuniyusi muHarare kwekuti bhadhara ndikupe bonde.Vanhu vazhinji vari kuita zviya zvokuti sezvo dhora rakakwira kudai izvi kwava kutsvakira kuinda.
"Havachatyi kana HIV vanhu ava, vamwe hunzi takatofa kare !", anodaro umwe munyori ane mbiri uye mupepeti wenhau agere muLondon.Kune ruzhinji rwunozikanwa kuti vane mukondombera asi vari kuita vana gara irimo.Chinosiriisa ndechokuti vamwe vari kungopiwa mimba dzisina anochengeta.Vamwe ndivo vanoroverwa imwa mupinyi uri kumashure, vachinzi hatina kuroora nyamba munhu ane vakadzi vatatu kumusha kuZimbabwe, uye izvi zvinozozivikanwa kana zvinhu ava manyama amire nerongo.Vazhinji vari kuita mbiri iyi vanotoziva kuti varume vavo vakafa nemukondombera vari mune dzimwe nzvimbo dzakaita saanaLeeds,Hafield,Scotland,Birmingham nekumwe kwakadaro.
Thursday, October 13, 2005
Jongwe Mukuru Ndiyani?
Nguva yekugeda-geda kwemeno mumusasa we MDC inonzi yave pedo sokutaura kwemunyori wepepa rino.Pari kunzi paita kusawirirana uye makakatanwa makuru mukati mevakuru vevebato iri pamusoro kuti vokukwidza here zvigaro zvimba huru ye Seneti musi wa 26 Mbudzi iro gore rino.
Sarudzo yakaitwa makare muHarare neDare guru rebato iri dzinonzi mukuti webato VaMorgan Tsvangirai vakati haikuna weMDC achozokwikwidza sarudzo iyi asi vaPaul Themba Nyati vanova mutauri mukuru kubva mwaka watisiya jayaguru , mukomana waiva nourozvi bwakapinza Learnmore Judha Jongwe vanoti sarudzo iri kuindirira mberi.Chamirira kuti chionekwe ndechekuti ndiyani unotonga apa nokuti rimwe bepanhau rati iro vaTsvangirai vati havana mhaka kana bato rikaparadzana nokuda kweizvi.Zvichakadaro kune mamwe mashoko anoti bato idzwa riri kuumbwa namuzvinafundo Jonathan Moyo waimbova mhare ari muhofisi yemutungamiri wenyika kwemakore mashanu re United People's Movement roda kumedza VaMunangagwa uye Muzvinafundo Welshmen Ncube anova munyori mukuru muMDC.Vaviri ava vati havana zivo yezvebato iri.
Chishamiso chiripo ndechekuti kunonzi muzvinafundo anotyiwa munyika yose Arthur Mutambara, ndiye umwe wevangongopinda mubato idzwa iri chinangwa chiri chokuti araure mhare dzose dziri muMDC dzakaita saana Job Sikhala,Nelson Chamisa,Ncube ,Biti nevamwe vachisiya vaiva vari vatungamiri wezvevashandi vari voga.
"Iyi takaironga kare ende inoshanda nokuti Jonathan Moyo achiri kudya namudhara,hapana kwavanoinda vana vadiki ava!",akadaro mumwe muru ari mubato rezvevanenjere CIO muZimbabwe".Mukuru uyu ari paatachimendi mumamapurisa ehingirandi mulondon.


text:
Mbiti
Mbiti (Otter in English) imhuka yemusango iri pamupanda wemhuka dzinoyamwisa. Mbiti inoita nguva huru iri mumvura zvakare. Mbiti iri mumhuri imwe chete nechidembo.
Mbiti inotakura pamuviri kwemazuva 86. Mbiti nzvari dzinoyaruka zvokukwanisa kuita vana dzave nemakore maviri (2) okuzvarwa, hono dzacho dzinokwanisa kuita vana dzave nemakore matatu ekuzvarwa. Kwapera mwedzi mumwe (1), mbiti yazvarwa inokwanisa kubuda mubako.
Nguva zhinji munhu anotukwa kunzi "uri mbiti" kana achinge aita zvisiri izvo, kana kuti zvinosembura.


text:
Kubvisa
Muchidzidzo masvomhu, Kubvisa (-) (Subtration in English) zvinoreva kutapudza kubva pane huwandu hwezvinhu zviripo. Kana paine huwandu a kuchibviswa huwandu b, chiitiko ichi chinonyorwa sezvizvi a - b.
a - b zvinoreva kuti huwandu hunosara pakubvisa zvinhu b kubva muzvinhu a.
Muenzaniso;
6 - 4 = 2: zviviri ndihwo huwandu hunosara mukubvisa zvhinhu zvina kubva muzvitanhatu
Pane hukama pakati pekuwedzanisa nekubvisa. Kubvisa kwakafanana nekuwedzanisa zvauinazvo nezvawakakwereta uchirangarira kuti zvawakakwereta zvinoita kuti zvauinazvo zvive zvishoma nehuwandu hwezvikwereti.
Kubvisa, chiitiko chingashandiswa kupangidza zviitiko zvina (4) zvinoda kunofanana sezvizvi:
- Kubva paboka rezvinhu tinoda kubvisa zvinhu zvine huwandu hunozivikanwa. Ngatitii semuenzaniso tine maapple 5 tobvisa 2, tobva tasara ne 3.
- Kubva pane chinhu chakapimwa tinoda kubvisa huwandu hwakapimwa nechiyero chimwecho. Kana ndairema 100 kg ndodonhedza 5 kg, ndinenge ndave kurema 100 - 5 = 95 kg.
- Kufananidza zvinhu zviviri zvine huwandu hunopimwa nechiyero chimwe. Somuenzaniso ngatitii tinoda kutsvaga musiyano pakati pa $800 na $600, tinoti $800 - $600 = $200.


text:
WASHINGTON—
Bhanga guru repasi rose, reWorld Bank, raparura neChitatu gwaro reongororo yekuona kuti hupfumi hwenyika hungavandudzwe sei.
Bhanga guru rinokweretesa mari iri range richishanda nebazi rinoona nezvegwara rehupfumi kana kuti Economic Planning.
World Bank yakambomira kupa Zimbabwe mari nenyaya yekuti Zimbabwe iri kutadza kubhadhara zvikwereti.
Zimbabwe ine chikwereti chinopfuura mabhiriyoni gumi nerimwe emadhora kunyika dzekunze. Izvi ndizvo zvopa kuti World Bank ingobatsire Zimbabwe neruzivo chete sezvo yakatyora zvibvumirano zvekubhadhara mari dzechikwereti kumabhanga anokweretesa pasi rose.
Hupfumi hweZimbabwe hauna kumira zvakanaka izvo zvava kupa kuti irambe ichideredza muonero wavo pakuti hupfumi hungakwire nezvikamu zvakadii.
Munyori mubazi rezvegwara rehupfumi, VaDesire Sibanda, vanoti vanofunga kuti vakatevedzera zviri kutaurwa neWorld Bank zvinhu zvinogona kufamba zvakanaka mukugadzirisa hupfumi.
Hurukuro naVaDesire Sibanda


text:
Ketanyika
Ketanyika (Geology in English) chidzidzo chinotarisa kuwumbwa kwakaitwa nyika yevhu yatinotsika, matombo ari pairi, nokuchembera kwayo nyika. Chidzidzo ichi chakakosha pakuwanikwa kunoitwa muchegwa une simbi, mafuta emuchovha, nekuwana mvura iri muvhu.
Shoko rokuti kuketa ishoko reslang yeChiShona rinoreva zvinosanganisira: kuziva, kuona, kuva nenjere, kuyeuka chawakamboona, kupatsanura, kuronga, zvichingodaro. Shoko rokuti kuketa ndiro riri pedyo kuturikira chivakashure chokuti -logy chinoshandiswa kuEnglish mumazwi anenge gynaecology, geology, biology. Saka Ketanyika ibazi reruzivo pamusoro penyika kuwumbwa kwayakaitwa, matombo ari pairi, nekugadzikana kwehwendefa dziri pairi.


text:
Chisipiti
Muchidzidzo chetaranyika, chisipiti (spring) zvinoreva panzvimbo panobuda mvura ichitubuka yega kubva pasi. Vamwe vaturi vanoti chitubu. Kana chisipiti chichibuda kubva pasi pedombo chinonzi dombore.
Panonaya mvura, imwe mvura inosinina ichipinda pasi pevhu. Yave pasi, mvura iyi inotevedza pane ivhu kana mhande yematombo anobvinina (layer of permeable soil or rock). Mvura iyi inokwezvewa kuenda kunzvimbo dziri pakaderera kuburikidza negunganidzo re Earth. Nokuda kwegunganidzo, mvura yemuvhu inoda kuwungana ichigadzikana pasi ipapo kudzamara pamusoro payo pave muchechetere. Iwoyu muchechetere wemvura unodanwa kunzi tafura yemvura - water table kuEnglish.
Imwe nguva chiwarikwa chematombo anobvinina chinosvika pachinobudikira pachinosangana nepane nhika pauso hwenyika. Ipapo kana tafura yemvura iri pakakwirira kudarika nhika iyi, mvura inotubuka kubuda muchiwarikwa chematombo ichizoonekwa sechisipiti.
Mune dzimwe nzvimbo mvura iyoyi inokwanisa kunge yayerera ichibatana nemuzera wedombo rinopisa zvokuti inotubuka panyika yave kudziya kuita chisipiti chinopisa - Hot springs.


text:
HARARE—
Mutungamiri wehurumende, VaMorgan Tsvangirai, vanoti hapana chakaipa kuti veruzhinji vapihwe mwedzi mumwe chete wekuti vazeye gwaro rebumbiro idzva remitemo yenyika pasati paitwa referendamu.
Vachitaura ne Studio 7 parutivi pemusangano wemakurukota enyika dzemu Africa anowona nezvevashandi uri kuitwa mu Harare, VaTsvangirai vati veruzhinji vari kuziva zviri mugwaro rebumbiro idzva remitemo yenyika rakanyorwa richitungamirwa nekomiti yeparamende yeCOPAC.
VaTsvangirai vati zvave kuruzhinji rweZimbabwe kubvuma kana kuramba gwaro rebumbiro iri pareferendamu yakatarisirwa kuitwa musi wa 16 Kurume.
Gurukota rinowona nezvebumbiro pamwe nemabasa eparamende, VaEric Matinenga, vakazivisa neChitatu kuti referendamu ichaitwa musi wa 16 Kurume uye vanoti hurumende ichiri pakati pekuzeya kuti vanhu vovhota pareferendamu iyi kwezuva rimwe chete here kana kuti mazuva maviri.
Va Tsvangirai, avo vakazivisa neChitatu kuti sarudzo itsva dzinogona kuitwa muna Chikunguru pakatariswa mamiriro akaita zvinhu munyika, vatiwo hurumende yakazvipira kuita sarudzo dzakachena.
Vatungamiri venyika dziri kuchamhembe kwe Africa vakatarisirwa kuita musangano pamusoro pegakava remu Zimbabwe munguva pfupi iri kutevera.
Ukuwo vemasangano anoshanda akazvimira vatori pakati pekushanyira nyika idzi vachikurudzira kuti pachaitwa musangano weSADC, pasimbiswe nyaya dzesarudzo dzakachena muZimbabwe.
VaTsvangirai vati Zimbabwe haifanire kuita sarudzo dzakasviba vachiti zvemhirizhonga chave chinyakare.
Zvichakadai, VaTsvangirai vaudza makurukota enyika dzemu Africa ari kupinda musangano wechimakumi matanhatu nepfumbamwe wakarongwa nesangano re African Regional Labour Administration Center kuti hurumende inenge yasarudzwa musarudzo dzakatarisirwa kuitwa mu Zimbabwe gore rino, inofanira kukoshesa nyaya dzekuwaniswa kwevanhu mabasa zvinozoita kuti hupfumi hwenyika husimukire.
Musangano wemakurukota emu Africa anowona nezvevashandi uyu, uyo wakatanga neMuvhuro, uye uchipera neChishanu, wabuda nezvisungo zvakawanda zvinosanganira nzira dzingashandiswe nehurumende dzemu Africa kuitira kuti veruzhinji vawane mabasa uye kuti hupfumi hwenyika idzi hungasimudzirwe sei.


text:
Asia
Asia ndiro ziendaenda redunhu rakabatana neAfrica neEurope. Asia ndieo ziwumbe rakakura pana ose pahuwandu hwevanhu uye kukura kwedunhu racho.
Taranyika[chinja | edit source]
Asia ndiyo chikamu chiri kumabvazuva kweziendanakuenda reEurasia. Asia neEurope dzine muganhu pachisuvi chemvura chiri pamakomo eUral neCaucasus, parwizi Ural, negungwa Caspian Sea neBlack Sea. Dzinoganhurana zvakare pamvura inobatanidza Black Sea neAegean Sea. KuMaodzanyemba kweEurope kune Artic Sea nemamwe makungwa, kuMadokero kune gungwa Atlantic, kuChamhembe kune gungwa Mediterranean neBlack Sea nemuronga unobatanidza magungwa aya. Europe inopatsanurana neAfrica pagungwa reMediterranean iyo iri kuMaodzanyemba kweAfrica.
Kubva panyika yeTurkey zvichienda kumabvazuva inenge yava Asia, ichinobatanidzira Middle East, India, China, kunosvika kuKorea. Asia ine zvitsuwa zvakawanda zvinosanganisira Japan, Indonesia, Malaysia, Philippines, Taiwan, Hong Kong, nezvimwewo.
Nyika dzine hugari hwevanhu vazhinji dziri muAsia dzinoti, China, India, neIndonesia. Russia ndiyo nyika yakanyanya kukura muziwumbe reAsia.


text:
CHIPFUNDE, UZUMBA—
Vagari vemunzvimbo yekwaChipfunde mu Ward 8
mudunhu reUzumba vanoti vari kushungurudzwa nenzira dzakasiyana siyana nevatsigiri veZanu PF. Vagari ava, vazhinji vavo vari nhengo dzeMDC inotungamirwa naVaMorgan Tsvangirai, vanoti vari kurambidzwa kugaisa chibage pamwe nekutakura zvirimwa zvavo kuti vanozvitengesa kuHarare.
Munyori weMDC-T munzvimbo iyi, VaKasere Zaranyika, vanoti nekuda kwekushungurudzwa uku, vave kufamba makiromita anodarika gumi nemashanu kuenda kunogaisa panzvimbo yemabhizimisi yekwaKatiyo kunogaisa pamwe nekunokwira mabhazi ekuenda kuHarare.
VaZaranyika vanoti zvinokatyamadza kuti mutungamiriri wenyika, VaRobert Mugabe, nemutungamiriri wehurumende, VaMorgan Tsvangirai, vanogarokurudzira kuti vanhu vagarisane zvakanaka, asi pachine vamwe vachiri kushungurudza vamwe.
Mumwe mugari wemunzvimbo iyi, Amai Mwena Chigugu, vanoti zvinorwadza kuti zvirimwa zvavo zvave kuparara sezvo vachitora nguva yakareba vachifamba netsoko kuenda kunozvitengesa kumusika.
Mumwe mugari wemunzvimbo iyi, Amai Maureen Pfupa, vanotiwo vagari vemunzvimbo yavo vanoda kuti vekomiti inoona nezvekutevedzwa kwechibvumirano cheGlobal Political Agreement, kana kuti JOMIC, vamboshanyirawo dunhu ravo kuti vazogadzirisa matambudziko avo sezvo mapurisa asiri kutorera matanho vari kuisa mutemo mumaoko avo.
Mumwe mugari wenzvimbo iyi, VaGibson Mutegude vemuWard 8
, vanotiwo chave kutyisa ndechekuti vakadzi munzvimbo yavo vave kutyityidzirwa kuti kana vakasasiya MDC vachienda kuZanu PF vacharohwa zvakaipisa sezvakaitika muna 2008.
VaMutegude vanoti vese vakarova nekubhinya vanhu pasarudzo dzemuna 2008 havana kusungwa zvisinei kuti vakamhan’arirwa kumapurisa.
Hatina kukwanisa kutaura nemukuru weZanu PF munzvimbo iyi, VaCrispen Mashanga, kuti tinzwe divi ravo panyaya iyi.
VaMashanga ndemumwe weavo vari kupomerwa mhosva dzekushungurudza vanhu munzvimbo iyi.
Mumiriri weUzumba mudare reHouse of Assembly, VaSimbaneuta Mudarikwa, vanoti havana chavanoziva panyaya iyi vachiti ivo pachavo vanoda kuti vanhu vese vemuZimbabwe vagare zvakanaka zvinisei kuti ndevebato ripi.
VaMudarikwa vanotiwo kana paine munhu anorambidza vanhu kugaisa pachigayo chake, munhu iyeye ndiye ari kutorasikirwa nebhizimisi.
Vanotiwo ivo pachavo vane nechigayo chinofamba chichigaira vanhu munzvimbo yese yeUzumba vasingasarudze kuti munhu ndewebato ripi.
Zimbabwe iri kutarisirwa kuita sarudzo gore rino uye kubvira pakatanga kutaurwa nyaya dzesarudzo, nyaya dzemhirizhonga dzakabva dzakatanga kuwedzera munzvimbo zhinji munyika.


text:
HARARE—
Zvizvarwa zve Zimbabwe zvabatana nezvizvarwa zvemuAmerica mukupemberera kusarudzwa kwechipiri kwaitwa Va Barack Obama semutungamiri weAmerica vachikunda VaMitty Romney veRepublican Party.
Izvi zvanga zvichiitwawo padandemutande re internet pa facebook
pamwe nepa twitter
.
Vamwe vanga vakapfeka zvipfeko zvine mifananidzo yechiso chaVa Obama uye vamwe vanga vachiimba vari pedyo nemuzinda weAmerica muHarare.
Amai Thelma Mashonganyika, avo vanogara kuMbare muHarare, vati vafadzwa zvikuru nekusarudzwa kwaVa Obama kuti vatonge America kwetemu yechipiri.
Mutungamiri wesangano re Elected Councillors Association of Zimbabwe, VaWarship Dumba, vati mafambisirwo akaitwa sarudzo dzekuAmerica anofadza zvikuru zvekuti chitsvambe chave kuhurumende ye Zimbabwe kuti iite sarudzo dziri pachena sedzakaitwa muAmerica.
Vaimbova mutevedzeri wegurukota rezvevashandi avo vakadzingwa muZanu PF, Amai Tracy Mutinhiri, vati vafara zvikuru nezvaitwa naVaRomney zvekubvuma kuti vakundwa musarudzo vachiti izvi ndizvo zvinofanirwa kuitwa muZimbabwe pose panoitwa sarudzo.
Nyanzvi munyaya dzezvematongerwo enyika uye vari mutungamiri wesangano idzva rezvekodzero richionawo nezvehutongi hwejekerere, re Zimbabwe Democracy Institute, Va Pedzisai Ruhanya, vatiwo nyika dzemuAfrica pamwe nepasi rose dzinofanira kutevedzera mafambisirwo akaitwa sarudzo ku America vachiti zvido zveveruzhinji zvinofanira kuremekedzwa.
Va Ruhanya vati chinofadza ndechekuti havana kumbonzwa masoja achipindira munyaya dzezvematongerwo enyika musarudzo dzekuAmerica sezvinoitwa muZimbabwe.
Zimbabwe yakatarisirwa kuita sarudzo gore rinouya, asi veruzhinji vanotanga kuita mudumbu nguva dzose nekutya pose panenge potaurwa nezvesarudzo, sezvo sarudzo dzemunyika dzichigara dzakaita mhirizhonga.


text:
Namibia
Namibia inyika iri kuchamhembe kwakadziva kumadokero kweAfrica inoita muganhu neGungwa Atlantic kumadokero kwayo. Nyika dzinoganhurana neNamibia dzinoti: Angola neZambia kumaodzanyemba, Botswana kumabvazuva neSouth Africa kuchamhembe nekumabvazuva. Pakati peZimbabwe neNamibia pane nhambwe yemamita 200 iyi nzvimbo iri murwizi. Namibia yakawana rusununguko kubva kuhutongi hweSouth Africa musi wa 21 March 1990 izvi zvichitevera Hondo yerusununguko rweNamibia. Guta guru renyika iyi rinonzi Windhoek.Rimwe guta riri kumahombekombe eGungwa reAtlantic rinonzi Walvis Bay


text:
Africa
Africa ndiro ziwumbe riri panzvimbo yechipiri pakukura kwenharaunda uye Africa ndiyo yechipiri pakuwanda kwehugari hwavanhu ichitevera Asia. Nharaunda yeAfrica yakakura kusvika 30.2 million km², izvi zvichisanganisira zvitsuwa zviri pedyo nayo. Chikamu chinosvika 6% yenharaunda yeEarth chinotorwa ne ziwumbe reAfrica uye chikamu chinosvika 20.4% chevhu chiri muAfrica.
Africa yakapoteredzwa ne: gungwa reMediteranean kuMaodzanyemba; gungwa reIndian Ocean kuMabvazuva nekuChamhembe; negungwa reAtlantic kuMadokero nekuChamhembe. Madagascar ndiyo chitsuwa chikuru chinoverengwa kuva mudunhu reAfrica. Zvimwe zvitsuwa zvinosanganisira: Seychelles; Mauritius; Cape Verde; Equitorial Guinea; Robben Island; Zanzibar nezvimwewo zvidiki.
Africa ine vanhu vanosvika 1.0 billion vazhinji vacho vanhu vatema.
Vanhu vekuEurope vakapamba Africa mumwaka wechizana 19 (19th century); pakazopera mwaka wechizana 20 Africa yose yanga yawana rusununguko. Ghana ndiyo yakatanga kuwana rusununguko mugore ra1957 , Namibia ndiyo yakapedzisira mugore ra1990.
Contents
Taranyika[chinja | edit source]
Africa inopatsanurana neEurope pagungwa reMediterranean ichinobatana neAsia paSuez panova panocheka napo muronga Suez Canal. Dunhu reSinai riri mhiri kwemuronga Suez Canal munyika yeEgypt rinoverengwa kunzi riri muAfrica.
Nzvimbo iri kwakanyanya kuenda kuMaodzanyemba inonzi Ras ben Sakka, Tunisia (37°21' N) ; iri kwakanyanya kuenda kuChamhembe inonzi Cape Agulhas muSouth Africa (34°51'15" S). Pakati penzvimbo idzi pane nhambwe inokwana 8000km. Kwakanyanya kuenda kuMabvazuva kune Ras Hafun iri muSomalia (51°27'52" E); kwakanyanya kuenda kuMadokero kune Cape Verde (17°33'22" W). Kubva paRas Hafun kusvika kuCape Verde pane nhambwe inosvika 7,400km. Muganhu wemahombekombe eAfrica negungwa wakareba 26,000km.
Nyika hombesa muAfrica inonzi Algeria, nyika dukusa inonzi Seychelles inova chaunga chezvitsuwa zviri kuMabvazuva kweAfrica. Nyika dukusa paziwumbe rakabatana inonzi Gambia.
Vanhu vemuAfrica[chinja | edit source]
Huwandu hwevagari veAfrica hwakakwira zvakanyanya pamakore makumi mana (40) apfuura, nokudaro Africa ine vanhu vazhinji vechidiki. Mune dzimwe nyika dzeAfrica chikamu chinodarika 50% yevanhu vari pasi pamakore 25 ekuberekwa. Huwandu hwevanhu muAfrica hwakakwira kubva pa 221 million muna 1950 kusvika pa 1.0 billion muna 2009.
Marudzi evanhu vanotaura mitauro yechiBantu ndivo vakawanda mudunhu rinobva pakati peAfrica zvichienda kuchamhembe nekuchamhembe kwakadziva kumabvazuva. Mudunhu iri muno wanikwawo marudzi vatematema vechiNile vanowanikwa kuSouthern Sudan nekuMabvazuva kweAfrica, pamwe nemaSwahili uye maKhoikhoi vanowanikwa kuchamhembe kweAfrica. Marudzi emaKhoikhoi ndiwo anonzi akatanaga kusvika kuchamhembe kweAfrica kuchizotevera vatauri vendimi dzechiBantu. MaKhoikhoi ndivo vane rudzi runonzi San kana kuti rwainzi Bushmen kare.
KuMaodzanyemba kweAfrica kune mapoka maviri: Berber neArab kumadokero; vaEgypt nevaLibya kumavirira. Verudzi rwechiArab vakasvika mudunhu iri mwaka wechizana 7, vakaunza mutauro weArabic nechinamato cheIslam kunzvimno idzi. Vanhu veMarudzi aShem vakauyawo mudunhu iri vachisanganisira: vaPhoenician nevaHysko - maGreek nemaRoman vakagarawo munzvimbo iyi. Verudzi Berber ndivo ruzhinji munyika yeMorroco uye muAlgeria mune maBerber vane chitsama chakati kuti. Rudzi urwu ndirwo rune vanhu vanogara mugwenga reSahara kunyanya.
Munyika dzeEritrea neEthiopia mune vaAmhara neTigryans vanotaura mitauro yemarudzi aShem iri pamupanda wendimi dzeAfro-Asiatic. Mudunhu rimwechetero mune vaOromo nevaSomali vanotaura mitauro yemarudzi aCush iri pamupanda wendimi dzeAfro-Asiatic.
Mumwaka wakanga Africa ichiri pasi peVarungu kwakanga kuine varungu munyika zhinji asi iye zvino vasara vane chitsama munyika shoma. Mumakore akawana nyika dzeAfrica kuzvitonga varungu vakatama kubva munyika dzinoti: Algeria, Kenya, Congo, Rhodesia, Mozambique neAngola. Zvinofungirwa kuti maPortuguese vanokwana 1.0 millin vakabuda muAfrica mumwaka 1960-1979. Parizvino varungu vanowanikwa vashoma munyika dzinoti: South Africa, Zimbabwe, Namibia neRéunion. Nyika ine varungu vakawanda ndiyo South Africa uye nyika iyi ndiyo ine verudzi rwechiJudah zvakanyanya muAfrica - zvinonzi South Africa ine 71,000 verudzi rwemaJudah. Marudzi ane madzitateguru vekuEurope anosanganisira, Afrikaner, Anglo-Africans (vakabva Britain) uye Coloureds.
Kuuya kweVarungu vakauya nechitsama chevanhu vakabva kuAsia zvikurusei marudzi eIndia. Misha inogara marudzi echiIndia inowanikwa muSouth Africa uye muKenya neTanzania. Zvitsuwa zviri mugungwa Indian Ocean zvakagarwa vevanhu vakabva kuAsia - imwe nguva vairoorana neVanhu vemuAfrica pamwe neveEurope. Vanhu vari muMadagascar ndeverudzi rweAustronesian asi vanosangana nemarudzi anoti Bantu, Arab, Indian and European. Mumwaka wachizana 20 kumahombekombe eAfrica kumabvazuva nekumadokero kwakasvikavo vane chitsama vemarudzi eku Lebanon neChina.
Mitauro[chinja | edit source]
Pakuverengwa kwemitauro yemuAfrica , kunonzi ziwumbe iri rine mitauro inosvika zviuru zviviri, (2000). Mitauro iyi mizhinji ndeye muAfrica asi kune imwewo yakauya kubva kuEurope neAsia. Kunonzi Africa ndiyo nzvimbo ine vanhu vanotaura mitauro mizhinji pane dzimwe dzose.
Nzizi dzeAfrica[chinja | edit source]
Rwizi Nile[chinja | edit source]
Rwizi Nile ndirwo rwakanyanya kureba Pasirose ruchiyerera nhambwe inoita 6,650km. Nile inopinda munyika dzinoti: Burundi; Rwanda; Democratic Republic of Congo; Tanzania; Kenya; Uganda; Ethiopia neEgypt.
Rwizi Zambezi[chinja | edit source]
KuChamhembe kweAfrica, Rwizi Zambezi ndirwo rwizi rukuru rwakareba 3,540km. parwizi urwu ndipo panowanikwa mapopoma anonzi Victoria Falls ari pamuganhu panosangana Zimbabwe, Zambia, Namibia neBotswana. Mamwe mapopoma ari parwizi Zamabezi anosanganisira: Chavuma Falls iri pamuganhu weAngola neZambia; Ngonye Falls neSioma Falls kuMadokero kweZambia.
Njodzi muAfrica[chinja | edit source]
- Mugore ra2011 mumwedzi waMarch nyika yeJapan yakaita kudengenyeka kwenyika kwakasumudza mvura kubva mugungwa ikaita mafashama padunhu. Chiitiko ichi chakaparadza zvivakwa zvizhinji nehupenyu hwevanhu.
- KuChamhembe kweAfrica kundengenyeka kwenyika kushoma; mugore ra2001 South Africa, Botswana neZimbabwe dzakanzwawo kundengenyeka kwenyika asi hapana zvivakwa zvakaparadzwa. Padambudziko iri musiki wakati ropafadza mudunhu reAfrica.
- MuAfrica mune zvikwatamabwe zvinozikanwa zvinoti: Kilimanjaro; Nyiragongo; Nyamuragira nezvimwewo kuNigeria neSouth Africa. Zvimwechetezvo nekudengenyeka kwenyika, chiitiko chinonzi chikwatamabwe kashoma kuitika muziwumbe reAfrica.


text:
Bindura guta
Guta reBindura (City of Bindura) ndiro guta guru redunhu reMashonaland Central. Guta iri riri nhambwe inokwana 90km kubva kuHarare. Bindura inzvimbo inozivikanwa nemigodhi inochera Gold, neNickel. Mugodhi irimo inosanganisira Trojan Mine, Freda Rebecca neRan Mine.
Bindura yakakomberedzwa nemapurazi anorima donje, chibage, uye anopfuya mombe.
Kupiwa kwezita[chinja | edit source]
Zita rokuti Bindura kupotsa kutaurwa kwevarungu vachitadza kutaura zita raIshe wenzvimbo iyi ainzi Chipindura. Nazvino mhuri yavana Chipundura ichiriko uye kune musha wemuBindura unonzi Chipindura.
Shoko rokuti bindura semanyorerwe arinoitwa rinoreva zvimwewo zvinotaurwa kana imbwa nzvari iri panguva yokutandwa nembwa hono.


text:
Ketamukadzi
.
Ketamukadzi (Gynaecology in English) ibazi rehurapi rine chekuita nehutano hwevakadzi zvikurusei kutarisa hutano hwenhengo dzesikarudzi. Munhu akaridzidzira achiita basa rokutarisa hutano hwengo dzesikarudzi dzechikadzi anonzi Chiketamukadzi, hazvineyi murume kana kuti mukadzi ari kubata basa racho.
Shoko rokuti kuketa ishoko reslang yeChiShona rinoreva zvinosanganisira: kuziva, kuona, kuva nenjere, kuyeuka chawakamboona, kupatsanura, kuronga, zvichingodaro. Shoko rokuti kuketa ndiro riri pedyo kuturikira chivakashure chokuti -logy chinoshandiswa kuEnglish mumazwi anenge gynaecology, geology, biology. Saka Ketamukadzi ibazi reruzivo pamusoro pehutano hwevakadzi.


text:
WASHINGTON—
Dare reparamende rave kutarisirwa kuti rizeye nyaya yebumbiro idzva remitemo yenyika kwemazuva maviri musvondo rechipiri raKukadzi bumbiro iri risati raendeswa kureferendamu apo vanhu vachavhota kuti vanorida here kana kuti kwete.
Vari kunyora bumbiro iri vanonzi varipedza neChishanu uye rinonzi ratambirwa nemasachigaro eCOPAC.
Vakuru muhurumende vachapihwa bumbiro iri svondo rinouya kuti vazozeye kuti referendamu yoitwa riinhi.
Mutungamiri wenyika, VaRobert Mugabe, vari kuEthiopia kumusangano weAfrican Union, ukowo mutungamiri wehurumende, VaMorgan Tsvangirai, vadzoka munyika neChishanu vachibva kuDavos, kuSwitzerland kumusangano weWorld Economic Forum.
Mumwe wemasachigaro eCOPAC vakamirira MDC-T, VaDouglas Mwonzora, vatenda kuti basa rebumbiro rave kusvika kumagumo.
Mumwe wemasachigaro eCOPAC, VaMunyaradzi Paul Mangwana veZanu-PF, vanotiwo ndima yavo vasakura vakapedza.
Hurukuro naVaDouglas Mwonzora
Hurukuro naVaMunyaradzi Paul Mangwana


text:
Zuvaragodza
Muchidzidzo cheTaranyika, mazuva eZuvaragodza (solstice) anoitika June 20-21 neDecember 20-21. Pamazuva aya hafu yenyika inowana chiedza chine maawa arakarebesa (longest daylight hours) imwe hafu ichiwana chiedza chine maawa akashomekesa (shortest daylight hours).
- Pamazuva June 20-21 Earth inenge iri panzvimbo muboterekwa yokuti North pole inenge yakanongedza kuzuva yakatsveyamira kuzuva ne 23.5o. Denderedzwa rechiedza rinenge riri panzvimbo yokuti North pole haipinde murima zvokuti North pole inowana 24 maawa echiedza. Denderedzwa reChiedza rinenge rakaita muganhu palatitude 66.5oN panova ndipo panotangira Arctic Circle. Panguva imwechete, South pole inenge yakanongedza kwakapesana nezuva, denderedzwa rechiedza rinenge riri panzvimbo yokuti South pole inoramba iri murima. South pole inowana 24 maawa erima.
Pamazuva aya, nzvimbo dzose dziri kuMaodzanyemba eMutsazanisi dzinowana chiedza kwemahawa anodarika 12; nzvimbo dzose dziri kuChamhembe kweMutsazanisi dzinowana chiedza chiri kwemahawa ari pasi pe 12. Hafu yekuMaodzanyemba inenge iri mumwaka weZhizha, hafu yekuChamhembe inenge iri mumwaka wechando.
- Pamazuva December 20-21 Earth inenge iri panzvimbo muboterekwa yokuti South pole inenge yakanongedza kuzuva yakatsveyamira kuzuva ne 23.5o. Denderedzwa rechiedza rinenge riri panzvimbo yokuti South pole haipinde murima zvokuti South pole inowana 24 maawa echiedza. Denderedzwa reChiedza rinenge rakaita muganhu palatitude 66.5oS panova ndipo panotangira Antarctic Circle. Panguva imwechete, North pole inenge yakanongedza kwakapesana nezuva, denderedzwa rechiedza rinenge riri panzvimbo yokuti North pole inoramba iri murima. Nouth pole inowana 24 maawa erima.
Pamazuva aya, nzvimbo dzose dziri kuChamhembe kweMutsazanisi dzinowana chiedza kwemahawa anodarika 12; nzvimbo dzose dziri kuMaodzanyemba kweMutsazanisi dzinowana chiedza chiri kwemahawa ari pasi pe 12. Hafu yekuChamhembe inenge iri mumwaka weZhizha, hafu yekuMaodzanyemba inenge iri mumwaka wechando.


text:
Bununu
Bununu zvinoreva munhu asina kupfeka mbatya. Mutsika dzenyika dzemuAfrica kusasimira chinhu chinozvidzwa uye chisingatenderwe pamitemo yenyika. Tsika zhinji dzemuAfrica dzinoti munhu akafamba asina kusimira ava kupenga kana kuti ane mamhepo. Chinhu chinoonekwa chichiratidza munyama kana kuti kutukwa pamunhu iyeye.
Kune dzimwe nyika dzekuMadokero, kuEurope, neNorth America mitemo yenyika inotendedza kuti kuve nenzvimbo dzinosangana vanhu vasian kusimira. Hazvizivikanwe kuti chinangwa chaicho chokunge vanhu vachisangana vasina kusimira ndechei.


text:
Robert Gabriel Mugabe
Robert Gabriel Mugabe (Shona: [muɡaɓe], Chi Ngirandi: /mʊˈɡɑːbeɪ/ moo-GAH-bay; vakabarwa 21 February 1924) ndivo mutungamiriri wechipiri wenyika yeZimbabwe. Mumwe weva tungamiriri veHondo yeRusunguko yairwisa vatongi vechichena, Vakasarudzwa kuva Mutungamiri mugore ra1980, semuchinda mukuru weHurumende yeZimbabwe kubvira 1980 kusvika 1987, kubva 1987 vakabva vava Mutungamiriri weZimbabwe kusvika pari nhasi. VaMugabe vakatora nzvimbo yakanga yakabatwa naAbel Tendekai Muzorewa.
Robert Mugabe akaroora mukadzi wekutanga aainzi Sally Hayfron aibva kuGhana. Mushure mekushaya kwa Sally Mugabe, Robert Mugabe akaroora Grace Marufu uyo anova chizvarwa cheZimbabwe. Vairi ava vane vana vatatu vanonzi Bona Mugabe, Robert Mugabe mudoko na Chatunga Mugabe.
Mukunda waRobert Mugabe anonzi Bona akapedza zvidzidzo zve dhigiri reAccountancy ku Hong Kong mugore 2011; musikana uyu akaroorwa nemurume anonzi Simba Chikore
VaMugabe igodzi remakore makumi matatu nematatu pabasa romutungamiri wenyika.


text:
Rurama (pimanyika)
Muchidzidzo chePimanyika kururama (Right angled, normal) izita rapiwa kutsangangudza mitsetse inosangana pamukwava ne90o. Iri zita rapiwa kubatsira kuti titaure muchidumbu. Apa kufananidza kutaura kuri kuEnglish kunonzi the wall is normal to the floor - zvinoreva kuti madziro anosangana nepasi pamukwava une gonya re 90o.
Nokutaura uku, right angled triangle inenge yave kunzi gonyanhatu yakarurama.
Shoko rokuti kururama (doing straight, direct) rinoreva kuenda nenzira yakati twasu isina kutsveyama.


text:
WASHINGTON—
Masangano anomirira vashandi vehurumende ari nhengo dzesangano reApex Council, anonzi ari kutarisirwa kusangana muHarare neChipiri kuti azeye matambudziko akatarisana nesangano reApex Council pari zvino, izvo zvinonzi nevamwe ndizvo zvopa kuti nhaurirano dzemihoro dzitadze kusimuka.
Sachigaro weApex Council, VaDavid Dzatsunga, vanoti masangano ose ari nhengo ari manomwe avazivisa kuti achange ari pamusangano weChipiri uyu.
VaDzatsunga vanoti chikuru chichakurukurrwa pamusangano uyu imhinduro yakabva kuhurumende patsamba yakanyorwa nemutungamiri weZimta, uye vakambowe sachigaro weApex Council, Amai Tendai Chikowore, yekuti vapiwe mvumo yekusimudza nhaurirano vakamirira vashandi.
Hurumende inonzi yakatenda kuti yakatambira tsamba yaAmai Chikowore iyi asi yakati inoda nguva yekuti magweta ayo aongorore nezvechikumbiro ichi.
Asi nyaya iyi inonzi yatsemura Apex Council nepakati sezvo mamwe masangano akaita seProgressive Teachers Union of Zimbabwe, PTUZ, ari kuramba danho rekuti Amai Chikowore vatungamire nhauriraro sezvo temu yavo yekutungamira yakapera.
Danho raAmai Chikowore iri rakauya zvichitevera kufa kwenhaurirano dzemihoro pakati pevashandi nehurumende, iyo yakati inozotaura chete nevashandi kana vachinge vatanga vagadzirisa matambudziko ehutungamiri ari musangano ravo.
VaDzatsunga vanoti imwe nyaya ichataurwa pamusangano uyu ndeyekukundikana kwehurumende kuwedzera vashandi mihoro mwedzi uno sezvakanga zvavimbiswa negurukota rezvemari, VaTendai Biti.
Hurukuro naVaDavid Dzatsunga


text:
Muravanembiri
Muchidzidzo masvomhu, muravanembiri (binary numeral system in English) zvinoreva tsika yokuverenga nokunyora nhamba kuchishandiswa nhamba mbiri sehwaro hwekuverenga nhamba. Apa kunenge kuchishandiswa 0 na 1 chete. Kuverenga nhamba nenzira iyi kunoshandiswa kuma computer. Nokumwe kutaura tsika inoshandiswa pamuravanembiri ingadzi rumbiridzira, kana toshandura kuEnglish zvoreva kuti – ‘’following twos or by way of two’’.
Kuverenga paMuravanembiri[chinja | edit source]
Kuverenga nhamba paMuravanembiri kunoitwa nenzira yakafanana nokuverenga nhamba paMuravanegumi. Tichitanga nevara rokutanga mavara anorongwa nenzira inoenderana nokukwira kwehuwandu. Kana pari paMuravanegumi panoshandiswa nhamba gumi dzinoti 0,1,2,3,4,5,6,7,8,9; zvino paMuravanembiri panoshandiswa nhamba mbiri dzinoti 0, 1.
Kana mavara apedza ese pachinzvimbo chokutanga chiri kurudyi, nhamba iri kuruboshwe inobva yakwidzwa, kuverengwa kwovambazve pana 0 pachinzvimbo chokutanga chiri kurudyi. Somuenzaniso pamuravanegumi kuverenga kunofamba sezvinotevera:
- 000, 001, 002, ... 007, 008, 009, (kana 9 asvika nhamba iri kumucheto kurudyi inovambazve pana 0, nhamba iri pedo kuruboshwe yokwidzwa kuenda pana 1)
- 010, 011, 012, ...
- ...
- 090, 091, 092, ... 097, 098, 099, (kana 99 asvika nhamba mbiri kumucheto kurudyi dzinovambazve pana 0, nhamba iri pedo kuruboshwe yokwidzwa kuenda pana 1)
- 100, 101, 102, ...
Kana nhamba yasvika 9, danho rinotevera kuti chinzvimbo ichocho chivambe pana 0, nhamba iri pedo kuruboshwe yokwidzwa kuva 1. PaMuravanembiri panoverengwa nenzira yakafana asi kuchishandiswa mavara maviri 0 na 1. Saka kana chinzvimbo chakana kusvika pana 1, panova nokuvambazve kuenda pana 0, uye chinzvimbo chiri kuruboshwe chinokwidza kuenda pana 1 sezvinotevera:
- 0000,
- 0001, (chinzvimbo chiri kumucheto kurudyi chinovamba pana 0, chinotevera kuruboshwe chokwidzwa)
- 0010, 0011, (zvinzvimbo zviviri kumucheto kurudyi zvinovamba pana 0, chinotevera kuruboshwe chokwidzwa)
- 0100, 0101, 0110, 0111, (zvinzvimbo zvitatu kumucheto kurudyi chinovamba pana 0, chinotevera kuruboshwe chokwidzwa)
- 1000, 1001, ...
PaMuravanembiri, chinzvimbo choga-choga chinomirira muradanuro wa 2 nepawa rinokwira zvichibva kurudyi kuenda kuruboshwe. Kumucheto kurudyi kuna 20, panotevera kuruboshwe pana 21, kwotevera 22, zvichingodaro.
Kushandura Muravanembiri kuva Muravanegumi[chinja | edit source]
Matanho anoitwa kuti nhamba iri kuMuravanembiri ishandurwe kuenda kumuravanembiri ndeaya:
a. Tsamanisa nhamba dziri pamuravanembiri nedanho ra 2 riri panhamba imwe neimwe.
b. Chepiri wedzanisa zvitsama izvi zvawawana pamusoro.
Somuenzaniso ngatishandure 10112 kuenda kuhwaro hwa 10. Vara 2 rakanyorwa pasi pa 1011 rinopangidza hwaro 2. Saka nzira inotevedzwa sekutsanangura kuri pamusoro ndeiyi:
1 x 20 = 1
1 x 21 = 2
0 x 22 = 0
1 x 23 = 8
1 + 2 + 0 + 8 = 11
Naizvozvo tinoti 10112 = 1110.
Kushandura Muravanegumi kuva Muravanembiri[chinja | edit source]
Ngatitevedzei muenzaniso wekushandura 5910 kuenda kuhwaro 2.
1. Nyora pasi mapawa a 2, ari pasi pa 59 sezvizvi 1, 2, 4, 8, 16, 32. Danho rinotevera ndi 64 rakakura kupfuura 59, saka rasiiwa.
2. Gova 59 na 32 anova ndiye pawa ra 2 rakanyanya kukura riri pasi pa 59. Nyora pasi kuti 32 anopinda kangani zvizere muna 59. Tinoona anopinda kamwe (1) nemusarirwa 59 - 32 = 27.
3. Tora musarirwa 27 wogova nepawa wa 2 rinotevera rinova 16: 27/16 = 1 sare 11.
4. Tora musarirwa 11 wogova nepawa ra 2 rinotevera rinova 8: 11/8 = 1 sare 3.
5. Tora musarirwa 3 wogova nepawa ra 2 rinotevera rinova 4: 3/4 = 0 sare 3.
6. Tora musarirwa 3 wogova nepawa ra 2 rinotevera rinova 2: 3/2 = 1 sare 1.
7. Tora musarirwa 3 wogovanisa nepawa ra 2 rinotevera rinova 1: 1/1 = 1 sare 0.
Saka zvinoreva kuti mhinduro yekushandura 5910 kuenda kumuravanembiri ndi 1110112.
Kuti tibate chokwadi panoda kudzorera nhamba iyi kuMuravanegumbi sezvizvi:
1 x 20 = 1
1 x 21 = 2
0 x 22 = 0
1 x 23 = 8
1 x 24 = 16
1 x 25 = 32
1 + 2 + 0 + 8 + 16 + 32 = 59
Kureva kuti svomhu yashandwa nemazvo.


text:
HARARE—
Zvizvarwa zvekune dzimwe nyika zvakasungirwa nyaya dzekutyora mitemo yekupinda nekubuda munyika muZimbabwe, zvinoti zviri kuyaura zviri mumajeri emuZimbabwe, sezvo hurumende isina hurongwa hwakajeka hwekudzosera vanhu ava kunyika dzavo.
Vachitaura nevatori venhau apo vakashanyira jeri reHarare Remand mukupera kwesvondo, zvizvarwa zvenyika dzakaita seDemocratic Republic of Congo, DRC, Uganda, Somalia neSouth Africa, zvinoti zvagara mujeri kwenguva iri pakati pemwedzi mitatu nemakore maviri uye hazvizivi kuti zvichadzoserwa riinhi kunyika kwazvo.
Mumwe wevanhu ava ndiVaEmmanuel Kenge, avo vanoti vanobva kuDRC, uye vakasungwa gore rapera muna Mbudzi pamwe nemunin’ina wavo nehanzvadzi yavo.
VaKenge vanoti vakaudzwa nevakuru vemajere kuti bazi rinoona nezvekupinda nekubuda kwevanhu munyika, ndiro richavadzorera kumusha kwavo. Asi vanoti kusvika pari zvino havasati vamboona vanhu vekubazi iri.
Mumwe wevanhu vari mujeri iri, VaSolomom Sambo, avo vanoti vanobva kuSouth Africa, vanotiwo vave nemwedzi yakati kuti vari mutirongo uye vari kushushikana kuti mhuri yavo haisi kutomboziva kuti vari mujeri muZimbabwe.
VaHasan Yusuf vekuSomalia vanochema vachiti havazivi kuti sei vari mujeri vachiti vakasungwa mushure mekunge vatsvaka hupoteri munyika.
Vanoti kana Zimbabwe isingadi kuvapa hupoteri, inofanira kuvasiya vadzokera zvavo kumusha kwavo.
Mutevedzeri wemukuru wemajeri munyika, VaAgrey Machingauta, vanoti harisi basa rebazi remajere kuendesa vasungwa kunyika dzavanobva, asi kuti ibasa rebazi rezvekupinda nekubuda munyika.
Studio7 haina kukwanisa kutaura nemukuru mubazi rezvekupinda munyika, VaClemence Masanga, kanawo gurukota rezvemitemo, VaPatrick Chinamasa, kuti tinzwe divi ravo panyaya iyi.
Asi mukuru weAmnestry International - Zimbabwe, VaCousin Zilala, vanoti zviri kuitwa nehurumende kutyora kodzero dzevanhu ava. VaZilala vanoti vanhu ava vanofanira kudzorerwa kunyika dzavo nekukasika.
VaZilala vanotiwo hazvina kunaka kusunga vanhu vekune dzimwe nyika vanenge vachitsvaga hupoteri.
Mumajeri emuZimbabwe mune zvizvarwa zvekune dzimwe nyika mazana maviri nemakumi manomwe nezvina. Zana nemakumi maviri nevatanhatu ndivo vari kupika, kozoti vamwe vakamirira kutongwa kana kudzoserwa kunyika dzavo.


text:
Gonyonhatu yakarurama
Muchidzidzo chePimanyika, gonyonhatu yakarurama (right-angled triangle) imhando yegonyonhatu ine mativi maviri anosangana pamukwava une gonyo rakakura 90o. Nokumwe kutaura gonyonhatu yemutwi inodaidzwa kunzi gonyonhatu yemutwi, izvi zvichidudza gonyo re 90o rainaro.
Mativi matatu egonyonhatu iri anopiwa mazita akasiyana zvichibva pamamiriro akaita gonyonhatu. Kune mativi maviri anosvika pamukwava une gonyo ye 90o; pamativi aya rokutanga rikanzi remuny'asi (adjacent), repiri richabva ranzi darisanwa (opposite side). Divi guru rine nhambwe yakareba kupfura mamwe rinonzi muzendami (hypotenuse) nokuti rinoita sokunge rakazendamiswa rakatsigirwa kuhwaro nemutwi.
Sarudzo yokuti darisanwa idivi ripi uye remuny'asi idivi ripi inodudzirwa nokuti timire mugonyo ripi. Muzendami ndiye murefu anoramba aine zita rimwechete - uyu haachinje. Divi rakabatana negonyo ratiri kushanda naro ndiro rinova remuny'asi, repiri rakaita mutwi nedivi remuny'asi ndiro rinova darisanwa. Zvizhinji zvichatsanangurwa muchikamu chePimagonyonhatu, (trigonometry) chichatevera mberi.


text:
Mhofu
Mhofu (Eland in English) imhuka yemusango inowanikwa kuMabvazuva nekuChamhembe kweAfrica. Mumhuri yenhoro dzinowanikwa muAfrica, mhofu ndiyo mhuka huru. Matongo emhofu ndidzo nyika dzinoti: Botswana, Burundi, Congo, Ethiopia, Kenya, Lesotho, Malawi, Mozambique, Namibia, Rwanda, South Africa, South Sudan, Swaziland, Tanzania, Uganda, Zambia neZimbabwe. Rimwe zita remhofu rinonzi nhuka.
Tsika[chinja | edit source]
Nhukarume izita remhuri rekuzvirumbidza rinowanikwa muZimbabwe.
Mhofu ndiyo mhuka inova mutupo wevayera shava.


text:
Gomo reNyangani
Gomo reNyangani ndiro gomo rine hukwidza hwakanyanya muZimbabwe, rinokwira kusvika 2,592 m (8,504 ft). Gomo iri riri muInyanga National Park mudunhu reNyanga , inova nhambwe inokwana 275 km (171 mi) kuri kuChamhembe kwakadziva kuMabvazuva kweHarare. Chisuvi chegomo iri chinoonekwa padombo rinosumuka 40m kubva panzvimbo yakatenderedza dombo iri. Chimwe chikamu cheGomo reNyangani makomo madiki neduvurwi rinobata ndima inokwana 8km2. Kunoperera duvurwi kune mawere akanyanya zvichienda kuMabvazuva nekuMadokero.
Mvura inona pagore yakawanda (inokwana 2200 mm), asi munguva yechando May kusvika August kunenga kwakawoma. Gomo iri riri mudunhu re"Tropics" uye harina kunyanya kukwira saka sinowo inonaya nenguva iri kure. Sinowo yakapedzisira kuwonekwa muGomo reNyangani muna August 1935.
Nzizi neMapopoma[chinja | edit source]
Pane nzizi nhatu dzinovamba muGomo reNyangani: rwizi Nyamuziwa, rwizi Kairezi (Gairezi), nerwizi Pungwe. Nzizi mbiri dzokutanga dzinonodira muna rwizi Mazowe, iye Mazowe achidira muna rwizi Zambezi.
Rwizi Nyama rwunodira muna rwizi Kairezi runodonha kubva paduvurwi kuri kuMaodzanyemba kwakadziva kuMabvazuva kweGomo reNyangani. Mapopoma eKairezi ari kumabvazuva kweduvurwi.


text:
WASHINGTON—
Nyanzvi munyaya dzinosanganisira dzehupfumi, dzehutano, dzezvematongerwo enyika nedzimwe dzakasiyana siyana, dziri kusangana neMugovera pamuzinda we Zimbabwe mu America uri mu Washington DC pamusangano wekupangana mazano pamwe nekuparura chirongwa che Zimbabwe Diaspora Home Interface Program, ZIDHIP.
Chirongwa ichi chiri kuparurwa zviri pamutemo mutevedzeri wemutungamiri wehurumende, VaArthur Mutambara.
Chirongwa cheZIDHIP ndechekupangana mazano pakati pezvizvarwa zveZimbabwe nehurumende, pamwe nemasangano akazvimirira, senzira yekutsvaga nzira dzekuti munhu wese wemuZimbabwe ave nehupenyu hwakanaka.
Zvinofungidzirwa kuti pane zvizvarwa zveZimbabwe zvinodarika mamiriyoni matatu zviri kunze kwenyika, uye zvizvarwa zvakawanda izvi zvinosanganisira vana muzvinafundo muzvidzidzo zvakasiyana siyana, avo vanokwanisa kubatsira nyika yavo vachishandisa hunyanzvi hwavanawo.
Sachigaro weDiaspora Network Working Group, uye vachishanda ne World Bank mu Washington DC, Doctor Norbert Mugwagwa, vanoti chirongwa chavo ndechekubatsira nyika sezvo Zimbabwe iine vanhu vakadzidza vakawanda vari kunze kwenyika.


text:
HARARE—
Hurumende inoti ichatanga kunyoresa vanhu vachavhota musarudzo dzinotevera muna Ndira sezvo yave kutanga gadziriro dzereferendamu nesarudzo idzi.
Izvi zvabuda mumusangano waitwa neMutungamiri weHurumende, VaMorgan Tsvangirai, nemakurukota anoti rezvemutemo, VaPatrick Chinamasa, rebumbiro remitemo nemabasa aparamende, VaEric Matinenga, pamwe nemakomisheni inoona nezvesarudzo, yeZimbabwe Electoral Commission, ZEC.
Vachitaura nevatori venhau mushure memusangano uyu, VaChinamasa vati musangano uyu wabvumirana kuti pachatangwa chirongwa chekunyoresa vavhoti, mari yekuita zvimwe ichitsvagwa.
Mutevedzeri waVaChinamasa, VaObert Gutu, vati kunyange hazvo hurumende ichiti haina mari, VaTsvangirai vaudza musangano uyu kuti hurumende ichatsvaga mari zhinji inodiwa kuti zvirongwa zviviri izvi zviitwe.
VaGutu vati VaTsvangirai vachakwidza zvabuda mumusangano uyu kumusangano wevakuru vehurumende yemubatanidzwa neMuvhuro uye mushure mezvo VaChinamasa negurukota rezvemari, VaTendai Biti, vachasangana kuti vaone kuti voronga sei nyaya dzemari dzesarudzo nereferendamu.
VaBiti vange vakatarisirwa kupinda mumusangano uyu asi vapa chikumbiro chekuti vange vakabatikana.
Zvichakadai, mutevedzeri wasachigaro weZEC, Amai Joice Kazembe, vazivisa kuti ZEC yaderedza mabhajeti ayo ereferendamu nesarudzo.
Bhajeti rereferendamu raderedzwa kusvika pamadhora mamiriyoni makumi masere nemashanu kubva pamamiriyoni zana nemashanu emadhora, ukuwo bhajeti resarudzo raderedzwa kubva pamamiriyoni zana negumi nemashanu kusvika pamamiriyoni zana nemanomwe.
Amai Kazembe vati zvimwe zvakakonzera kuderedzwa kwemabhajeti aya zvinosanganisira kurega kunyoreswa kwevanhu kuti vavhote mureferendamu pamwe nekusadimburwa kwemiganhu yematunhu (constituencies)
musarudzo kana kuti delimitation
.
Kunyange hazvo mutungamiriri wenyika, VaRobert Mugabe, vachiti sarudzo dzichaitwa muna Kurume gore rinouya, VaChinamasa vati mazuva esarudzo nereferendamu achaziviswa chete kana kunyorwa kwebumbiro idzva kwapera.
Pari zvino pane makakatanwa pakunyorwa kwebumbiro remitemo pamapato ari muhurumende uye chikwata chemakurukota ehurumende chakadomwa kuti chigadzirise makakatanwa aya, chiri kutadza kuwirirana pane zviri kunetsa pambubiro rakanyorwa nekomiti yeparamende, yeCOPAC, pamwe nezvisungo zvakabuda mumusangano weSecond All Stakeholders Conference.


text:
Chad
Chad nyika yakakomberedzwa nedzimwe iri kumaodzanyemba kweAfrica. Nyika dzakakomberedza Chad dzinoti: Sudan kumabvazuva, Central African Republic kuchamhembe, Cameroon neNigeria kuchamhembe kwakadziva kumadokero uye Niger kumadokero.
Chad yakapatsanuka kuita matunhu mana anoti: gwenga riri kumaodzanyemba; nzvimbo isina mvura yeSahel iri pakati penyika; nenzvimbo yemiti nesora iri kuchamhembe. Nyanza yeChad panova ndipo panobva zita renyika iyi ndiyo yechipiri pakukura kwematoro muAfrica.
Gutaguru reChad rinonzi N'Djamena uye ndiro guru kupinda mamwe maguta. Nyika yeChad ine marudzi nendimi dzinotaurwa dzinodarika 200. ChiArab neFrench ndiyo mitauro yekumahofisi. Islam nechiKristu ndizvo zvitendero zvinotevedzwa nevanhu vazhinji.


text:
Kuchingura
Shoko rokuti kuchingura (intercept) rinoreva kuenda kunosangana nemunhu asati asvika kwaari kuenda. Vamwe vatauri vanoti kuchingudzira.
Tsika[chinja | edit source]
- Vasikana vaenda kunochingura ambuya vavo pabhazi kuchiteshi.
- Vanga vari kuchingidzira mvura inonaya muberere remba.
- Shoko rechimanjemanje rokuti kujingirisa rinodaro richitodza irori rokuti kuchingura.
Mazwi anotodzana[chinja | edit source]
- Chingamidzo (Greeting. Salutation). apa kureva kwaziso kumuenzi.
- Kuchingamidza (meet, receive visitors) - apa kureva kugamuchira vaenzi sezviya zvinoitwa mudziKereke.
Mazita emhuri[chinja | edit source]
- Machinga, Machingura, kana Muchinguri (the interceptor) zvinoreva munhu anochingura.
- Machingauta


text:
WASHINGTON—
Hutungamiri hweMDC-T, kuburikidza neNational Executive yebato, hwasangana muHarare neChipiri hukabuda nenzira dzichashandiswa nebato iri mukusarudza vanhu vachamirira bato iri musarudzo dzingangoitwa gore rinouya.
Bato iri rinoti richashandisa bumbiro raro pakuita sarudzo idzi. Pasi pemutemo webato unobata nyaya dzesarudzo, vanenge vaine zvinzvimbo zvavanazvo zvakaita senhengo dzeparamende, makunzura nemameya, vanopihwa mukana wekuvhoterwa nehutungamiri hwenzvimbo dzavanomirira. Kuti munhu atambirwe semumiriri webato muchinzvimbo chaanacho, anofanirwa kuwana rutsigiro hunosvika zvikamu makumi matanhatu nezvitanhatu kubva muzana.
Kana munhu akatadza kuwana rutsigiro urwu, panobva paitwa sarudzo dzekutsvaga munhu achamirira bato musarudzo, kana kuti primary election
.
Musangano weNational Council uri kutarisirwa kuitwa nemusi weChitatu ndiwo uchabuda nemazuva achaitwa sarudzo dzemubato dzekutsvaga vachamirira bato iri musarudzo.
Asi vamwe mubato iri vari kudawo kukwikwidza vanoti danho iri rakaitirwa kuchengetedza vamwe vatungamiri vari muzvinzvimbo kare, izvo zvichaita kuti vanenge vachidawo kukwikwidza vatadze kuwana mukana uyu.
Mutauriri weMDC T, VaDouglas Mwonzora, vanoti musangano wavo vasungawo kuti vachakwikwidza musarudzo vanofanirwa kunge vagara mubato kwemakore mashanu, kunze kwekunge vanenge vachibva kunze ava vanga vachishanda nebato iri kwenguva yakareba.
Ukuwo, Politburo yebato reZanu PF iri kutarisirwawo kusangana chero nguva kuti ionewo nzira dzaingatevera mukuita sarudzo dzekutsvaga vachamirira bato musarudzo.
Pane runyerekupe rwekuti zvimwe zvichateverwa muZanu PF zvinosanganisira kuti munhu akadzidza zvakadii uye kuti agara mubato iri kwenguva yakareba zvakadii.
Hurukuro naVaDouglas Mwonzora


text:
United Kingdom
United Kingdom (muchiShona: Bhuriteni) inyika iri kumadokero kweEurope uko kunobva vanhu vanotaura Chirungu, kunova ndiko kwakabva madzitateguru vevanhu vanogara kunyika dzinoti USA, Australia, neCanada.
Guta guru reBhuriteni iLondon.
Inosi zivikanwa nezita rekuti Bhuriteni kana UK. Nyika iyi inosanganisira matunhu anoti Scotland, Wales, Ireland yekumaodzanyemba neEngland. Nyika iyi yakavambwa nezvitsuwa zveGreat Britain, maodzanyemba-mabvazuva echitsuwa cheIreland netumwewo tutsuwa twakawanda. Dunhu remaodzanyemba Ireland ndiro rega dunhu reUK rinemuganhu panyika neimwe nyika - nyika yeIreland. Kunze kwamuganhu panyika uyu, nyika yeUK yakapoteredzwa nemakungwa anoti gungwa Atlantic, North Sea, English Channel neIrish Sea.
Nyika iyi ina mambokadzi anonzi Queen Elizabeth anova mutungamiri wenyika.


text:
Kamba dzenhapwa
Shoko rokuti kamba dzenhapwa (Concentration camp kuChirungu) rinoreva kamba dzinotenherwa vanhu nenzira yekumanikidzwa uye zvisiri pamitemo yakaysarukana. Kazhinji vanhu ava vachigara zvisina kusununguka munzvimbo dzisina kutsvinda uye dzisina kudya kwakakwana. Magariro emukamba dzenhapwa haagamuchirike pamberi pemutemo wenyika zhinji nokuti vanhu vakatapwa havana mukana wekuva nemumiriri pamberi pedare remhosva. Nokumwe kutaura idzi ikamba dzevakokorodzwa vasina mhaka pamberi pemitemo yenyika, chikonzero chekusungwa chiri: ruvengo, rusarurarudzi, rusaruraganda kana imwewo mhando yerusaruraboka.
Munguva yaitonga bato reNazi kuGermany, nyika iyi yakavaka kamba dzenhapwa zhinji dzaitenherwa vanhu vanosanganisira maJudah, vaRomani nengochani. Kamba dzevatapwa dzekutanga dzakavakwa muGermany pakagadzwa Adolf Hitler kuva mutungamiri wehurumende yeGermany muna ndira wa1933. Kamba idzi dzaitenherwa vainzi vavengi vebato reNazi uye vatungamiri vemasangano evashandi; pakupera kwegore 1933 kamba idzi dzakanga dzave nevasungwa 45,000 uye huwandu hwakakura mushure mekupiswa kwakaitwa dare reReich mugorero.


text:
MUTARE—
Mumiriri weChimanimani West mudare reparamende, Amai Lynnette Karenyi Kore, pamwe chete nasachigaro weMDC-T kuChimanimani, VaFreddy Diwande, vamiswa neMuvhuro pamberi pedare vachitongwa nemhosva yekuita musangano wezvematongerwo enyika vasina mvumo yemapurisa.
Musangano uyu unonzi wakaitwa gore rapera musi wa 24 Mbudzi kuShinja pedyo nekuVumba.
Pakutongwa kwenyaya iyi, muchuchisi wehurumende, VaWalter Saunyama, vashevedza chapupu chekutanga, Inspector Ariberito Mbuwa, mukuru wepakamba yemapurisa paNyanyadzi avo vaudza dare kuti vakasunga Amai Karenyi Kore pamwe naVaDiwande, sezvo vakange vachiita musangano zviri kunze kwemutemo.
VaMbuwa vaenderera mberi vachiti pamusangano uyu paiva nevanhu vanosvika makumi mashanu uye Amai Karenyi Kore vainge vakapfeka mbatya dzebato ravo rezvematongerwo enyika.
Asi Amai Karenyi Kore, avo vange vakamirirwa mudare negweta ravo, VaDavid Tandiri, varamba mashoko ekuti musangano wavo waive wezvematongerwo enyika asi kuti wakange uri wekuda kugadzirisa chikoro chepaShinja Primary icho chine marata akatorwa nemhepo.
VaTandiri vapikisa mhosva iri kupomerwa Amai Karenyi Kore vachiti musangano webudiriro wakadai haudi mvumo yemapurisa yekuti uenderere mberi, asi kuti waingoda kuzivisa mapurisa nezvawo chete.
Mutongi wedare, Muzvare Chiwundura, vati kutongwa kwenyaya iyi kuchaenderera mberi nemusi weChina apo zvimwe zvapupu zvehurumende zvichashevedzwa kudare.
Mune imwewo nyaya, sachigaro weMDC-T kuManicaland, VaJulius Magarangoma, vari kutarisirwa kumiswa pamberi pedare neChipiri vachipomerwa mhosva yekutyisidzira kuuraya nhengo dzeZanu PF dzekuBuhera.
VaMagarangoma, avo vari kuramba mhosva iyi vanonzi vakatyisidzira vatsigiri veZanu PF gore rapera vachiti vaizourayiwa kana vakasatsigira MDC musarudzo.
Nyaya iyi inonzi yatora nguva yakareba isati yapinda mudare sezvo gweta raivamiririra, Va Chris Ndlovu, vange vasiri kuzivikanwa kuti varipi.
Gweta remaMutare, VaTrust Maanda, ndivo vachange vachizomirira VaMagarangoma pachapinda nyaya iyi mudare.


text:
Chitendero
Chitendero izwi rinoshandiswa kududza tsika yevanhu yekunge vane wavanonamata kana chavanonamata samwari wavo. Kune zvitendero zvizhinji Pasirose zvinosanganisira:
- ChiKristu - ava vanhu vanonamata Mwari akasika denga nenyika vachitenda kuti akatuma mwanakomana wake Jesu Kristu pano panyika kuti ave chibayiro chokuregererwa kwezvivi zvavanhu.
- Islam - ava vanhu vanotenda kuna Allah wavanoti akatuma mutumwa wake anonzi Mahommed.
- ChiJudah - ichi chinamato cherudzi rwemaJudah vanotenda kuna Mwari akasika denga nenyika, iyeyu Mwari mumwechete neuyo anonamatwa nemaKristu asi maJudah havatendi kuna Jesu Kristu.


text:
Huhombe
Muchidzidzo chemasvomhu, huhombe, (Magnitude) izwi rinotaura kukura kwakaita nhamba zvisinei kuti ine vara (-) kana (+) pamberi payo. Tinokwanisa kuturikira tichiti hupamhi, kana kutandauka zvienda nokuti chii chiri kutaurwa nezvacho.
Kujekesa[chinja | edit source]
- Somuenzaniso, -50 ine huhombe hwakaenzana na +50, nyangwe zvavo nhamba mbiri idzi dzakasiyana pahukuru hwadzo; +50 yakawanda pane -50.
- Kana pachitaurwa zvemari munhu ane $50 ane mari yakawanda pane ane -$50. Munhu ane -$50 anenge atove nechikwereti.
- Hujoto +50oCelsius huri pamusoro pehujoto -50oCelsius.
Tsika[chinja | edit source]
Pakutaura kwamauvaose kwechimanje-manje shoko rokuti hombe rinosishandiswa sezvizvi:
- Haa mfana uya ndamu bigga muhombe - apa zvichireva kuti nyangwe ari mfana anokwanisa kuita zvinhu zvikuru, kana kuti mukuru panyembe dzekubasa.
- Sahwira muri vahombe - kureva zvakare kugona kuita zvikuru.


text:
HARARE—
Mazana nemazana evanhu aungana neMuvhuro pa Anglican Cathedral muHarare vachirangarira hupenyu hwaMuzvinafundo Gordon Chavunduka, avo vakashaya neChishanu mushure mekurwara nechirwere chegomarara.
Vachitaura pachita ichi, mutungamiri wehurumende, uye vari mutungamiri we MDC-T, VaMorgan Tsvangirai, vati bato ravo rarasikirwa zvikuru nekushaika kwaVaChavunduka sezvo vanga vari jenamurebvu mubato ravo.
Mukuru wechechi ye Anglican muHarare, Bishop Chad Gandiya, vatiwo VaChavunduka vanga vari nhengo yakashanda zvikuru mukusimudzirwa kwechechi yavo pamwe nenyaya dzematongerwo enyika nefundo munyika.
Ataura akamirira mhuri yekwaChavunduka, Va James Chavunduka, vatiwo mhuri yavo yarasikirwawo zvikuru.
Vanhu vapinda muchechi iyi vanosanganisira vatevedzeri vemutungamiri wehurumende, Va Arthur Mutambara naMuzvare Thokozani Khupe, gurukota rezavemari, Va Tendai Biti, gurukota rinowona nezvebumbiro nembasa eparamende, VaEric Matinenga, murongi wemisangano muMDC-T, VaNelson Chamisa, mukuru we Women’s University, Amai Hope Sadza, vakamboshanda naVaChavunduka paUniversity of Zimbabwe, Professor George Kahari nevamwe.
VaChavunduka vakaberekwa musi wa 16 Nyamavhuvhu muna 1931 kuPenhalonga uye ndeumwe wevamwe vakavamba MDC muna 1999. Mushure mekupedza zvidzidzo zvavo zve O Level, VaChavunduka vakadzidzira zvekurima ndokuzonoshanda semurimisi kuMusengezi munharaunda yeChegutu uko kwavakazosangana nemudzimai wavo, Rachel.
Va Chavunduka vakaitawo zvidzidzo zvepamusoro kuAmerica pamwe nekuBritain uye vakave mukuru weUniversity of Zimbabwe kubva muna 1992 kusvika muna 1996, vachitora basa rakanga rasiyiwa na Professor Walter Kamba, munhu mutema wekutanga kutungamira chikoro ichi.
VaChavunduka vakasiya basa rekutungamirira UZ vachiti paive nevanhu vezvematongerwo enyika vakanga vopindira mukufambiswa kwemabasa epachikoro ichi, izvo vakati zvakanga zvovhiringidza mashandiro avo akanaka.
VaChavunduka vanga vari mutungamiri wesangano re Zimbabwe National Traditional Healers Association.
Vakatanga nyaya dzezvematongerwo enyika muna 1968 pavakasarudzwa kuva mutungamiri webato re National People’s Union iro rakaumbwa mushure mekunge mapato e Zanu ne Zapu arambidzwa nehurumende yaVa Ian Smith muna 1964.
Vakapindawo misangano yakawanda yakazopedzisira yawunza kuzvitonga kuzere munyika yakaita se Geneva Conference yakaitwa muna 1976. Muna 1977, VaChavunduka vakasungwa nehurumende yaVaSmith kuMarondera vachipomerwa mhosva yekuburitsa mashoko anovhiringa runyararo munyika pamusangano une chekuita nezvematongerwo enyika.
PavakavambwaMDC muna 1999, VaChavunduka ndivo vakadomwa kuve nhengo yekomiti yepamusoro yebato iri ye National Executive vari munyori anoona nezvevatungamiri vechivanhu kana kuti Traditional Leaders.
Pavakazofa neChishanu, VaChavunduka vanga vari sachigaro wekomiti yana Jenamurebvu kana kuti Guadians Council muMDC-T.
Vakatarisirwa kuradzikwa kwaRusape neChipiri uye vasiya mudzimai, Rachel, nevana vashanu vanoti Davis, Gladys, Allyson, Michael naThandiwe.


text:
HARARE—
Mutungamiri wevechidiki muMDC inotungamirwa naVaMorgan Tsvangirai, Va Solomon Madzore, vaburitswa muhusungwa nedare repamusoro mushure mekupedza nguva inodarika gore vari mujeri nevamwe vavo vari kupomerwa mhosva yekuponda mumwe mupurisa gore rapera.
Mutongi wedare repamusoro, Va Chinembiri Bhunu, nhasi vati VaMadzore pamwe naVa Lovemore Magaya, vaburitswe muhusungwa mushure mekubhadhara mari yechibatiso inoita mazana mashanu emadhora pamunhu. Izvi zvinotevera chikumbiro chakasvitswa kudare nemagweta evasungwa ava.
Mumutongo wavo, VaBhunu vati hapana humbowo hunonwisa mvura hunoratidza kuti Va Madzore naVa Magaya vaivapo pakapondwa Inspector Petros Mutedza mumusha we Glen View gore rapera.
Mumapepa ari pamberi pedare, VaMadzore vanoti vakanga vari kuchipatara nemudzimai wavo akanga asinganzwe zvakanaka panonzi pakaparwa mhosva yavari kupomerwa iyi. Va Magaya vanonzi vakanga vari pamwe chete naVa Madzore musi uyu.
Vaviri ava vanzi nedare vasiye mapepa avo ekufambisa kumunyori wedare. Mumwe akaburitswa nedare iri ndiMuzvare Cynthia Manjoro avo vakawonekwa nedare kuti vakanga vasipo zvakare pakaparwa mhosva iyi.
Munyori muboka revechidiki veMDC-T, VaPromise Mkwananzi, vati vafara zvikuru nemutongo waturwa nedare.
VaMkwananzi vati bato ravo ranga richigamhina zvikuru zvichitevera kugara mujeri kwanga kuchiita va madzore nevamwe vavo.
Zvichakadai, VaMadzore naVaMagaya vacharara mujeri mushure mekunge vana muzvinahofisi vekumatare varamba kutambira mari yechibatiso yanzi vasungwa ava vabhadhare vachiti nguva dzanga dzapera zvokuti vanga voda kuenda kudzimba.
Mune chimwe chiitiko, vafundisi vedzisvondo makumi maviri vanamatira nhengo dzeMDC-T dziri muhusungwa. Vafundisi ava vanamatirawo mutauriri waVaTsvangirai, VaLuke Tamborinyoka, avo vari muchipatara zvichitevera kupinda mutsaona yemotokari apo vaienda kumusha kwavo kuDomboshawa.


text:
Ŝona lingvo
La ŝona lingvo estas la lingvo de la Niĝerkonga lingvaro, Bantua lingvaro parolata en Zimbabvo (kies ĉefa lingvo ĝi estas : 7,5 mln), Mozambiko (ĉ. 1 mln), Bocvano kaj Sud-Afriko. Totala kvanto: 8,68 mln (1992).
Ekzemplo[redakti | redakti fonton]
Traduko de la deklaro de UEA okaze de la tago de libroj, 23-a de aprilo far Oliver Mazodze, aktiva esperantisto el Harareo.
Mashoko eve Universal Esperanto Association (UEA) pamapembero epasi rese ezuva rezvinyorwa:
Sangano repasi rese rakamirira vanhu vanotaura mutauro we Esperanto, re Universal Esperanto Association, UEA, rinozvibatanidza kumapembero epasi rese okucherechedza zuva rezvinyorwa (International Book Day), iro rinova musi wa 23 April. Mapemberero aya, anotungamirirwa nesangano repasi rese rinoona nezve fundo, ruzivo netsika, re UNESCO, anoitwa akanangana nekukurudzira kuverengwa, kunyorwa nekuburitswa kwezvinyorwa, uye kuchengetedzwa kwekodzero dzevanyori.
Isu ve Universal Esperanto Association tinotambira zvizere mashoko omutungamiri mukuru weUNESCO, va Koichiro Matsuura, avakataura pamapembero ezuva rezvinyorwa egore rakapera, apo vakati, "Zvinyorwa ndiyo nzira yakakosha yokuwana nayo ruzivo rwezve uchenjeri, hunhu, runako, nepfungwa dzevanhu. Semidziyo inotakura mashoko ne dzidziso, zvinyorwa inzira yekuti marudzi ese evanhu akwanise kuburitsa pachena tsika nemafungire awo, uye kuona zvinocherechedzesa mamwewo marudzi. Semafasitera anotendera kuona musiyano wetsika dzemarudzi evanhu akasiyana, uye semabhiriji pakati pemarudzi akasiyana, munguva nemunzvimbo, zvinyorwa zvinova zvitubu zvehurukuro, midziyo yekupanana nayo mazano, uye zvitubu zvebudiriro."
Kwemakore anokwana zana, mubatanidzwa wepasi rese wevanhu vanotaura Esperanto wakakwanisa kurarama zvichiburikidza nezvinyorwa zvawo, kutangisisa nechibhuku chidiki chaidzidzisa mutauro uyu chakabuda mugore ra 1887, kusvika kumakumi ezvuru emabhuku ava kubuda mazuva ano akanyorwa nemutauro uyu, achitaura nezvakasiyanasiyana, uye achiburitswa munyika dzese dzepasi. Kuvatauri veEsperanto, avo vanogara munzvimbo dzakasiyanasiyana uye vakaparadzana, zvinyorwa zvakava nebasa rokuvabatanidza. Nhasi uno zvinofadza zvikuru kuona kuti vatauri veEsperanto vava kushandisawo tsika dzamazuva ano dzokudhinda nekubudisa mabhuku.


text:
Gore
Gore ndiyo nguva inotorwa nairo Pasi kuita dendera rimwe ichipoterera zuva iri muboterekwa rayo.
Pakufamba kwegore nyika inopfuura mwaka yakasiyana-siyana inoonekwa: nokushanduka kwemamiriro ekunze; kureba kwenguva iri pakati pakubuda nokuvira kwezuva; chimiro chemiti nebundo; uye michero inowanikwa panzvimbo. Gore rine misi mazana matatu nemakumi matanhatu nemashanu kana riri makore nje. Kana rasvika gore remucharikwa (leap year) rine mazuva mazana matatu nemakumi matanhatu nematanhatu.
Gore sechikamu chinoshandisiwa kuera nguva[chinja | edit source]
Gore repaCalendar ndiyo nguva iri pakati pemisi miviri ine zita rimwechete paCalendar.
Hafu yegore inokwanisa kutanga January ichipera June kana kutanga July ichipera December.
Gore rinopimwa nedzimwe nzira dzakawanda.
Gore repaCalendar rinoda kuenderana nedendera rePasi parinopoterera zuva. Gore repaCalendar yaGregory (uye Calender yaJulian) rakareba mazuva 365 kana kuti 366 kana riri gore remucharikwa (Leap Year).
Tsika[chinja | edit source]
Shoko rokuti makei rinoshaniswazve kureva gore. Makei anouya zvinoreva gore rinouya. Makei akapera zvinoreva gore rakapera.


text:
Kugetsenura
Kugetsenura (Electrolysis in English) chiitiko chinoshandiswa kupfutura maAyoni akabatana kuti apatsanurwe kuchishandiswa magetsi. Apa maAyoni anenge ari mumunyungu unopereka magetsi unonzi mugetsenurwa. Chiitiko ichi chinoshandiswa paSable Chemicals kuKwekwe apo vanoshandisa magetsi kupatsanura oxygen ne hydrogen anova magasi anogadzira mvura.
Kurerutsa Mutauro[chinja | edit source]
Zvakanaka kuti tipe mashoko anorerutsa kuzotaura zvidzidzo izvi tichipfuurira mberi.
- Oxygen can be obtained by electrolysis of water - pakuturikira toti Oxygen inowanikwa panoitwa rugetsenuro rwemvura.
- Electrolytic solution yokuturikirwa kunzi munyungu wemugetsenurwa.
- Electrowinning inenge yonzi gumbidzanegetsi
- Electrorefining inenge yonzi runatsanegetsi; electrorefiner yonzi munatsanegetsi.


text:
Masvomhu
Masvomhu (kana kuti masamhu) ishoko rinoreva ruzivo gwekuongorora kuva nemusoro kwehuwandu, mamiriro ezvinhu uye marongekero angaitwa zvinhu. Masvomhu ibumbiro reruzivo rwakananganana nendangariro dzehuwandu, maumbirwo, nzvimbo, mapindukiro uyewo nehukama hwezvese izvi. Masvomhu chikwata chezvidzidzo zvezvataugwa izvi zvinowanikwa muzvikoro.
Gwara netariro yemberi kwatakananga[chinja | edit source]
Isu, vatauri ve chi Vanhu, tichibatsirana needu makodobori ezve Masvonhu, tazvipira kuvaka chikamu chemutauro wedu chinotibatsira kudzidza, kudzidzisana, kufunga nekuongorora kuti tibudise mhinduro kumivhunzo isati yagoneka kupindugwa uyewo kubudisa pachena ruzivo gusati gwazivikamwa muzvidzidzo zve Masvomhu. Tinoda kuzogona kutaura nezvese zve Masvonhu nemutauro we chi Vanhu usina kuvhenganiswa nemashoko emimwe mitauro. Izvi zvichaoma kuti tizozviona zvichiitika asi, hongu, tichazvigona chete.
Chinangwa[chinja | edit source]
Kuti tigone kunzvera nekunyora magwaro emasvomhu mu chi Vanhu kubva kuzvikoro zvekuzasi kusvikira kuzvikoro zvekumusoro-soro kune makodobori anoongorora nezvemibvunzo isati yava nemhinduro dzekumanhepfutepfu eruzivo gwemasvomhu.
Tinoda kuzonyora mabhuku e Masvomhu nokutangisa zvidzidzo zveMasvomhu mumutauro wedu muzvikoro zvese zvekuzasi nezvekumusoro mumakore gumi anotevera.


text:
Hunyoro
Izwi rokuti hunyoro (Moisture) rinotaura kuvepo kwemvura pane chinhu chiri kutariswa. Hunyoro hunopimwa sechikamu pazana chehuremu hwechinhu chiri kutariswa.
Somuenzaniso ngatitii pane saga rechibage chinorema 50kg; toti vawongorori vakawona kuti chine hunyoro hunosvika 4%. Izvi zvinoreva kuti chibage ichi chine 2kg dzemvura. Chibage ichi chingataridzika sechakaoma asi kana chakandwa muhovhoni inopisa 2kg yemvura iyi inopfungaira chibage chakasara chisisina mvura zvachose.
Kana hunyoro huchirehwa huri mumhepo hunonzi munyonhi - humidity.
Kana hunyoro huchirehwa huri muzvirimwa zvakakohwewa sechibage hunonzi mutsvava; apa kuwomesa kwacho kunonzi kutsvanura.


text:
Chirungu
Chirungu (English) mutauro unotaurwa serurimi rwamai kunyika yeBritain. Mutauro uyu wakapararira Pasirose kuburikidza nokutapwa kwakaitwa matunhu mazhinji nevanhu vakabva kuBritain vachienda kuCanada, United States of America, Australia, New Zealand, South Africa nedzimwewo nyika.
Mutauro weChirungu uchiri ndiwo mutauro unoshandiswa kuita zvemabhizinisi, kudzidza, kunyora mutemo kunyika dzakanga dzakatapwa. Nyika zhinji dzemuAfrica hadzisati dzasvika pakuita zvinyorwa zvemitemo, bhizinisi nemitauro yavanhu vatema venyika dzemuAfrica.


text:
Rwizi Manyame
Rwizi Manyame (Manyame River also called Hunyani) rwizi rwuri kuMaodzanyemba kweZimbabwe neMozambique.
Rwizi urwu rwunotangira kuMaodzanyemba kwakadziva kuMadokero kweguta reMarondera, rwoyerera rwakananga kuMadokero rwonodarika Harare kuenda kwaKutama. Kubva paKutama Manyame anoyerera achienda kuMaodzanyemba odarika Chinhoyi nemakomo eHunyani. Manyame anozobira nekuMakomo Rukowakuona onanga kumupata werwizi Zambezi.
Rwizi Manyame runoyambuka muganhu weZimbabwe-Mozambique paHunyani, rwobatana nemadirano aRwizi Duangua rwafamba 418km kubva KuMarondera kwarunotangira. Kubva ipapa rwunoyenda mberi rwave Rwizi Panhame runodira muna Rwizi Zambezi pane guta rePanhame kuMozambique.
Manyame ane madhamu maviri, Prince Edward Dam neLake Chivero kuChamhembe kweHarare. Lake Chivero inoshandiswa senzvimbo yokushanya nokutambira nezvikepe.